url: =Global Buanli Family: Tulaai Leitung Thuthang tuamtuam updates October 9, 2013\nTulaai Leitung Thuthang tuamtuam updates October 9, 2013\n· Kachin minam thautawi KIO te leh Kawlgam kumpi kilemna bawlpawl aninihna 10/9/13 ni in Mitkyina khuapi ah nuamtak in kikumthei uhhi. Tuni thukikupna sung ah langnih kikaapna aomnawnloh nading in gaalkaapte kepziading leh Maikha sung a kibawlding Kawlgambup kilemna Suaikaihna ah KIO akiheltheihnading kikuppi in nei uhhi ci in Bu Guam Maw in genkhia hi. Atawpna leh anithumna 10/10/13 ni in kikumsuakding uh a, Thukimna omsa nam 5 te taangko khiattheih nading kikumtoding ci in genbeh hi.\n· Kachin gam Mitkyina khuapi ah KIO leh Kawlkumpi te thukikupna thungai a apai Mualtungmi thautawi kipawlna 10 te leh UN pan thukan a pai Mr Vijay Nambiar te atuam in 10/09/13 ni in kimukhawm uha, Mualtungmi thautawi kipawlna khenkhat in kawlkumpi tawh kilemna bawlkhin hinapi akikaap teiteina ahaang kikumkhawm uhhi ci in KNU Secretary Badu Saw Kuai Thu Win in genkhia hi.\n· Asian lawmta gam 10 makaaite khawmpi Brunei gam ah kah in South China Sea buaina tawh kisai China leh Asian gammakaai te kikaal ah palaaiseem in thuhoihpeending in haanthotna kapiading ci in US President Obama in kamciam apiakna US gamkumpi sung buaina haangin ciampeel a ahizong in ama taang in Secretary of State John Kerry vakah thei hi. Hi Asian khawmpi amanni 10/10/13 ni in Kawlgam President U Thein Sein in 2014 Asian lutangpi panmun sanna neiding hi.\n· USA gam I Central Bank President pa Mr Ben Bernanke a term nihna January 31,2014 ciang beitading ahihman in amamun aluahding in President Obama in Janet Yellen kum 67 sepsakding in thusunna 10/09/13 ni in nei hi. Azenzen in Obama thusunna hoih akisaktek a leh tuma 100 sung 2qpan kipan Janet Yellen peen amasapeen US Central Bank President hiding hi.\n· USA gam kumpi nasepna pawlkhat adinkhawlna akipat kiktheihnading leh US kumpi sumleitawiding khan nading ngimnatawh President Obama in 10/08/13 ni in Parliament dawlnuainung palaai 232 te Innkaangpi ah sam a Parliament dawlnuainung makaai John Boehner in palaai 18 bek paisak ziau ahihman in Obama alungsim na mahmah hi ci in Inkaangpi taangkopa Jay Carney in 10/09/13 ni in genkhia hi. Nasep kalsuan ziading koicihding cih President Obama in Democratic Party makaaite 10/09/13 niin kuppih hi. Parliament dawlnuainung Makaai John Boehner inbel Obama deihna kikup ma in US kumpi sumzat khiapding leh Obama Care tawh kisai kikup phatding hi ci in ngen hi. Obama in bel hihbang a kitoto ciangtawh kanungkik keiding hi ci hi. Sawtkhopkhat buai mahmah laaiding cihna hi.\n· Libya gam I Prime Minister Ali Zeidan in kagamsung migilo ten ongnopneh lua ahihman in onghuh un ci in akikoko laaitak 10/09/13 ni in apawlmin kitheilio thautawi pawlkhat in ateena inn Tripoli khuapi pan mancip in taaipih mang (kidnapped ) hi ci in ama thu taangko Media ten genkhia uhhi.\n· BBC thukizaakna te in Pakistan gam a kibusa Taliban makaaipi Hakimullah Mehsud 10/09/13 ni in thudotna bawl uh a, Hakimullah Mehsud in Pakistan kumpi tetawh kihoding cileh alemsa in ka om a ahizong in ken kapan masakeiding ci hi. Tuaban ah mipitung ah bangmah tatsiatna kanei kei uha, ahizong in USA gam te leh alawm agualte bel khawllo in kasusu maiding uh ci in gen hi.\n· Leitung ah sathau haumahmah gam ahi Azerbaijan gam I President 2003 kumpan aseemto ahi President Ilham Aliyev in a term thumna President 80% mee tangtawh ngahkik hi ci in Election committee te in 10/09/13 ni in taangkokhia uhhi.\n*thusuak peen nisim hunngahlo tawh group kim ah ongsuaksakzolo kahihman in Zomidaily leh http://buanli.blogspot.com ah nisim kisimthei den hi*\nPosted by Thang Khawm Pauzomi at 11:43 AM


timestamp: atn

url: =MI TANGZANG PU PAU KAM\nTanglai-in Zomi i pu i pate sung panin, a lamdang mi thahat tuamtuam a piang thei zel hi. Tua bang mi thahatte sung panin thatang, pumpi tangzang a, tai a hat, tangthu-a kigen mi khat in Pau Kam ahi hi.\nPau Kam pen Pu Khan Thuam tapa thumna hi a, Tedim khua ukpi Pu Kam Hau nau ahi hi. Ama hun lai-in gal leh sa mat kidem hun, mihing takpi kithah kimat hun lai ahih mah bangin, Pau Kam pen gakvai saivai-ah a muan a suan khat uh ahi hi. Pau kam Pen a hatna thu a thei a mute tungtawnin tuni dongin nupi papite in a mangngilh thei loh uh gen bel-in a neih khat uh ahi hi. Pau Kam hatzia a genna uhah amah pen tai lamsangah tangzangin hat a, manlang mahmah hi. Deih taka a tai ngial ciangin, a nunga na lum puak leng ding deng hi. Buisai a sikkhak nangawn pilh lo khuak lo hi. Sial-ek hing a sik khakte zong dep lo hi, kici hi.\nPau Kam in a tenna Mualbeem khua panin a khua gal Vangteh khuate lokuan vai ciah a khuamual uh a tung, a ngal muh pen a khua uh a tun ma-in Mualbem pan in delh leng phakngap ing, ci hi. A lawmte in um lo ahih manin khaam uh hi. Pau Kam zong Mualbeem panin Zangzawl ah, tua pan a khawtaw lui-ah tawn suk in, tua pan to kah leuleu in, tai cih takin a tai leh Vangteh lokuan tawknga lo-a a paipaite, a khua uh a tun ma-in pha takpi hi, ci hi.\nTanglai Zomite sung panin Pau Kam pen pumpi tangzangin manlang a, tai a hat mahmah mi lamdang khat ahih manin, tulai leitung minam tuamtuamte sung panin tai hat pen a kicite in zong Pau Kam hatna zah a ban zo tuan kei ding hi.


url: =Zomi te nuntak nading ~ Lianpu :: ZOMI DAILY\nposted on 31 July 2020 at 11:05 pm Lomkholna: News, Zomi\nZogam pen lo khawh na ,mehgah ,Singkung tuamtuam te ih suan ih ciin hang innkuan khat nuntak theih taktak na ding ki ngah zo mahmah lo hi cih kei muh na hi. Kei bang Tonzang pan khang khai khat ka hih man in Vaimim lei kho, Nailung khawi ,Meh lei bawl Singno suan cihbang sep theih tuam tuam te innkuan in kasep uh hang tua ih sep na tawh nuntak taktak na ding lampi om zo mahmah lo a hih man in khual kizin khai in nuntak zong cih ding ong suak hi.\nKagen nop ah bang hang ih gam ah nuntak na ding lo khawh na pan ki ngah zolo hiam cih pen kangaih sut thu khat hi. Ih Zogam ah nuntakna kilam dan na ding in hih Saffron ki ci, pak te ciing leng ki nungta ding hi cih kei up na hi.\nSaffron pen market hoih mahmah ban ah lei tuang ah Sumhau ,Gam thupi te in Zatui ,Cidam na leh Annsia thupi te bek in mehlak a khah ,a sawh aa ki zang a hih man in, a lei ding te deih zah zong ki ngah zo lo a hih man in a market bei pak lo ding cih muh sa hi .\nSafrron pak te pen leitung ah 90% bang Iran gam pan kila in Pakistan,India Kashmir ,Mexico gam pan zong tampi mah na ciing uh hi. Hih Saffron pen a ciin na gam te khua hun leitang ph level ih et ciang in Zogam ah zong ki ciing thei Lua ding hi. Zogam a om Unok pak a om namun te ah hih pak te ki ciing thei ding hi .\nA cii pen lothangkang cia khawng hi in a bal ki suan in, tua pan a pak kila cih dan hi. Zogam a om Bipak Bawlung pak leh Unok pak te pak hun tawh ki bang in hih Saffron te zong a pak hi. Saffron a pak sung aa om a zikngek thum a om pen kila in,tua pen bek zuak theih ding hi. Pak 150,000 ciang in a zikngek kila te, a keu in 1 kg bang bek ki ngah zo hi .\nSaffron 1 kg in ngah na ding Mihing tha bek tawh kisem thei a hih man in nai 370 pan 470 ciang bang hun bei Kul hi.Gam khangto khinsa te ah Nasem te Naitah leh a market a et ciang un mihing tha tambei a hih man in ki tam ciin zolo ong suak hi.\nSaffron Ecra1 in suanzawh a Kum masa kum in kg 2 kim ,Kum 4 ciang 4kg pan 6kg ki ngah zo hi. A zuak na ah tu laitak 1kg pen $10000 bang man a hih man in Ecra 1 bekbek ih ciin nak leh $ 20000 bang peuh mah kum 1 in sum lut kinei ding hi .\nA nasep pen Numei Naupang Uham in zong baihtak a kisem theih a hih man in inn kuan in nasep hoih mahmah ki nei hinpah in 2020 ciang Zogam pan a gualzo Party ten ih Zogam leh Zomi a ding in hih Saffron a cii leh a market ki cian tak in ongvan sak theih le uh cin Zomi te nuntak na tampi kilam sang zo ding ahih man in lai ong at hing ei. Lungdam Lai ong simsak te tung ah, Tuan Suan lian (Lianpu) Tulsa, Ok ,USA\nPrevious: White House pan theihhuai leh US thutuamtuam (July 30)\nNext: Laisin nuam ngaungau naupang ~ Khup Khen Thang\nLawhcin nading kong lianpi kihong ~ Rev. Zam Khat Kham


url: =Iraq galkap te’n Mosul nisuahna lampan in nawkding hanciamsawm ta ~ Thang Khan Lian :: ZOMI DAILY\nposted on 5 November 2016 at 8:18 pm UTC+9:30 Lomkholna: News, Thangkhanlian, World\nNov. 5, 2016: Iraq galkap ten Mosul khuapi kianga om district guk ISte khut sung panin laksak zo beh uh a, tu-in Mosul khuapi nisuahna lam panin nawk dingin nasia takin hanciam uh a, kikaptuahna nasia mahmah hi kici hi. Iraq galkap ten thupulakna a bawlna uh-ah Counter Terrorism Service kici ten ISte khut sung panin district guk – Malayeen, Samah, Khadra, Karkukli, Quds leh Karama la ta uh a, IS ten supna lianpi tuak uh hi ci-in pulak uh hi.\nGaldona mawtaw (armored vehicles) tampi zangin Iraq galkapte mainawt zom zel uh a, tung lam panin huhna ngen in, Iraq kumpi lui Saddam Hussein min tam a kiphuak Tahrir leh Zahara kicihna mun nasia takin kap uh hi. Iraq TV ten galdona nasia mahmah hi ci-in gen uh a, thau leh bomb kikapna hangin meikhum vom kaite suaksak uh hi.\nMosul khuapi lak kikna ding pen Iraq galkapte – Iraqi regular troops leh special forces kicite, Shia militias, Kurdish Peshmerga fighters kici kipawl khawm galkap 30,000 val hi a, tung lam panin US leh a pawl ten huhna pia in, Oct. 17 pek panin kipan ta uh a, tu dong Mosul lut zo nai lo uh hi. Galdona pen Mosul kiim teng bek hi lai a, Mosul pen a galkap uh leh tung lam panin a kap suk bek uh hi lai hi. Mosul khuapi pen mi 1.5 million kiim teenna mun, Iraq gam adingin khuapi lian pen nihna hi a, UN in hih khua lak kikna ding ngimna tawh galdona hangin dongtuahna lianpi (humanitarian crisis) leh galtai lompi piangsak ding hi ci-in a patauh thu gen hi.\nISte makaipipa al-Baghdadi in zanhal in audio message panin thupulakna tangko khia a, ISte kuamah taikeek lo ding leh IS commanderte’ thu a man’na dingun theisakna gen hi. Iraq galkap ten bel Baghdadi Mosul khuapi ah om lai hi a cih hangun British Foreign Minister Boris Johnson in bel Mosul khuapi panin Baghdadi tai khia ta ahih manin US leh a pawlte adingin galdona hamsa tuam mahmah ding hi ci-in gen hi.\nMosul khuami ten Reuters news agencyte kiangah telephone panin a genna uh-ah Mosul khuapi ah ISte kilim thawi mahmah uh, Mosul khuapi sung mun tuamtuam ah thaupi (artillery) leh rocket launchers koih dimdiam in, mipi teenna munte ah zong koih uh hi ci uh hi. Pawl khat ten IS ten hih bang galvante Wahda district leitaw lam ah zong koih uh a, Mosul airport kianga om Ghizlani district ah zong inn tung leh sing kungah koih kawikawi hi ci uh hi. Mosul khuami khatin IS ten vanleng kap khiatna dinga kizang anti-aircraft machinegun leh a kiangah rocket launchpad leh mortars zong koih uh hi ci-in gen hi.\nISte do dinga kipiakhia galkap Shia militias kicite zanhal nitak in district tuamtuam ah IS ten artillery shells leh rockets tawh na kap uh a, Mosul la kik dinga kuan galkapte zong IS ten suam kawikawi uh ahih manin thauging ten inn kiliingsak zo hi ci-in khuami ten gen uh hi. Mosul khuapi panin Km. 100 gamla a om Shia Muslimte teenna Shirqat khua-a biakinn (mosque) leh inn pawl khat zong IS ten halsak in, Shia Popular Mobilisation Forces (Hashid Shaabi zong a kici) galkapte mi sagih IS ten a thah ban uh-ah local police officer khat zong zan in that uh hi. Popular Mobilisation Forces kicite pen a tamzaw Shia vive hi a, nung Kiginni panin ISte dona ah hong kihel uh hi. Source: Al Jazeera News And Agencies\nPrevious: Zawng in a ma taw kheng mulo in, a lawmte a ko sak ~ Tual Khan Suan\nNext: Malaysia Shopping Mall maikhat ah Awle khat ahing in kiman ~ ZD


url: =LESSON 11 DECEMBER 3 -9 GIMNA HUIHPI SUNG PAN ~ MUC\nLESSON 11 DECEMBER 3 -9 GIMNA HUIHPI SUNG PAN\nAdmin 10:09:00 PM Articles, Sabbath School Lesson\nTU KAAL SUNG SIM DING: Job 38 -39; 40: 1-4; 42: 1-6; John 1:29;\nMatt. 16: 13; 1Kor. 1:18 -27; Luke 5: 1-8.\nKAMNGAH: “Leitung ka bawl laitakin nang om na hiam? Thei kisa na hih leh tua thu hong gen in. Job 38:4.\nJob le a lawmte kikal ah kilamdanna tuamtuam om mah taleh a kibang khat om a Pasian a theihzia uh pulaak ciat uh hi. Tua thute lakpan\n“ahi zongin gamsate va dong un, hong hilh ding uh hi. Vasate va dong un, hong hilh ding uh hi. Leitung ganhingte va dong un, hong hilh ding uh hi. Tui sung ngasate zong va dong un, hong hilh ding uh hi. Pasian’khut in amaute a bawlna thu a vekpi-un thei kim uh hi lo ahi hiam?A piansaksate’ nuntakna Pasian mah in a uk ahi hi.Mihing khempeuhte’nuntakna ama khut sungah om hi.” Job 12: 7 -10. “Pasian in thutang a zanglo sa na hiam? Vanlianpa in thuman a zanglo sa na hiam? Job 8: 3.\nJob lawmte in ama thuakna a pulaakna uah a kisiksan bel uh thu in Pasian hi. Job 1-2 sung simloh a kihona uah Pasian pulaak lo uh hi.\nAhi zongin a taktakin Pasian mahmah thu a pulaak uh hi-in, tua Pasian mahmah in Ama thu teltakin kilangsak hi.\nJob 38:1 sim in. A kiho ngeinate bang lo-in a tuam thu bang kipulaak hiam?\nAhi zongin Topa Pasian in “en in na khut sungah Job kong pia hi. Ahi zongin a nuntakna su kei in,” ci-in Satan kiangah gen hi (Job 2:6). Job 37ah Elihu thugen nunung pen hi-in tua khitteh “huihpi lakah Topa in Job tungah thu hong gen hi (Job 38:1). Job le Pasian kikal thu hi-in, tua lo a lawmte gen thute in khiatna nei lo hi. Huihpi cih kammal in Pasian in a mite tungah a hong kilat sialin a kizang mun mahmah kammal khat hi (Isa. 29:6; Zech. 9:14). Elijah in vantungah laktohna a ngahin zong huihpi tungtawnin laktohna ngah hi: Topa in pingpei-in vantungah Elijah a lak ding lai-in Elijah le Elisha in Gilgal panin inn zuanin lamkal a om hi uh hi (2Kum.2:1). Koi bangin Pasian in mihingte tungah kilangkhia cih a kicingin i thei kei zongin Pasian in aw nem neu tawh Job hopih lo hi. (1Kum.19: 12). Aw nem sangin a vanglian mahmah Job lungsim a khanglosak ding aw tawh hopih hi. Pasian in mihingte hopih hih mun bek hi lo hi. Pasian in mihingte hong hopih tawntung hi.\nPian.15: 1; 32: 24 -32; John 1:29 sim in. Hihte in koi bangin Pasian in mihing tawh hong omkhawm hiam?\nPasian in mihingte tawh kigamla-in a om Pasian hi lo hi. Na khempeuh a Piangsak Pasian in hong nusia lo hi. Eite tawh hong omkhawm Pasian hi. Dahna, gimna, bang bang i tuak khaphial zongin Pasian in i kiangah hong omin, amah bek mah i muan ding kisam hi.\nPasian in kei tawh hong om hi, ci-in a thu-in theihna le Pasian in ei tawh hong om takpi hi,ci-in i nuntakna tawh i phutkhak kibang lo hi. Koi bangin Pasian tawh kinai zaw thei ding na hiam? Koi bangin Amah tawh na kizopna panin lungnop khamuanna le lametna na ngah hiam?\nPasian in Job a hopih loh tawlkhat khit ciangin Pasian in hopihkik hi. Pasian gen thute Job ngaihsutna tawh kituak kha lo-in za nuam khollo hi.\nPasian in Job tungah bang thu dong masa pen hiam? Bang deihna nei hiam? Job 38:2.\nLai Siangtho sung en lehang Pasian in mihingte thu dotna mun tampi ah kimu thei hi. A theih loh manin tua bangin a dong hi lo hi. Pasian in tua bangin thu a dot ciangin mihing in a nunzia kiphawkin kisittel a, a kipuahphat ding deihna ahi hi. Topa in a theihloh manin hong dong hi lo zaw-in a hong dot mihing in thuman thutak thei-in Amah theihtelna i neih nadingin thudong hi zaw hi. Thuman i muh nading ahi hi.\nA nuai-a Lai Siangtho munte sim inla, bang hangin Pasian in bang deihna tawh thu dong hi ding hiam? Bang thu kipulaak hiam?\nPian. 3:11 ___________________________________________\nPian. 4:9 ___________________________________________\n1Kum. 19:9 __________________________________________\nMatt. 16:13 __________________________________________\nJob in Pasian tawh kisai a pulaak ding hau mahmah ding hi. Tua hi mah taleh amah a Piangsakpa thu a telloh tampi om hi. Pasian in Job a dot thute le Job lawmte in Job a dot thute a kibang om hi. (Job 8: 1,2; 11: 1-3; 15: 1-3).\nTopa Pasian in tu laitak na nunzia tawh kisai thu hong dong leh bang thu hong dongin na um hiam? Koi bangin tua dotnate na dawng diam? Tua thute in na nunzia bang pulaak hiam?\nTOPA IN PIANGSAKPA\nJob 38: 4 -41 sim in. Pasian in Job bang dong hiam? Tua dotna in bang ngimna nei hiam?\nJob in a thuak gimnate bang hangin thuak cih a theihnop hangin thei zo lo hi. Pasian vangliatna a telzawhloh tampi om hi. Pasian in “Leitung ka bawl laitakin nang om na hiam, ci-in Job dong hi (Job 38: 21). Topa in Job kiangah a lamdang a bawlsa nate khat khit khat, aksi, khuahun omzia a thute dong hi: “Vana om Seguk henkop thei a, Zawlzawng a kikhihna phel thei na hi hiam?Ama hun hunin aksite lam lak thei a, Khawlei-uikai a pai nading lampi lak thei na hi hiam? (Job 38: 31,32). Vana om nate a pulaak khitteh leitang a om nate, (Job 38: 36) gamlak gamsate (Job 38: 39 -41). Job 39 ah a kicingin pulaak hi. Tuhunin Job kigelh ding hileh “proton, neutron, Planck gikna ka bawl lai, leitung hupna ka koih lai-in koi ah om na hiam,” ci-in dong kha ngel ding hi. Hih thute tawh kisai kikhel lo hi. Hih nate a kipiansakin Job piang nai lo hi. Job in hih piansak nate omzia thei lo hi. Pasian in Job bang hilh hiam cihleh Job in thuman, pilna nei hi mah taleh ama theihna in Pasian theihna tawh tehkakna dingin cihtham lo hi;ama theihna in ciangtan nei, kicing lo hi, cih hilh hi (Job 42: 7).Piansak nate thu a telzawhlohzia in Job theihna in ciangtan nei hi, cih kilangsak hi.\nPiansak nate thu thei khin lo ihih le Piangsak Pa thu i theihna in kicing lo, ciangtan nei hi lo hiam? Piangsak Pa le piansak mihing kilamdang mahmah hi. Bang thute ah Pasian le mihing in kilamdang hiam? Koi bangin kilamdanna nei hi mah taleng eite a hong hotkhiatna ding le Amah tawh a tawntungin a nungta khawm dingin lametna hong guan hiam?\nA PIL MIPA KIANG PAN PILNA\nTuhunin Pasian in Job a dot thute ngaihsun lehang a beisa kum tampi hun lai-in theihna kicing lo hi taleh Job in Pasian bawlsa nate thu a theihtelzia lamdang mahmah hi. Bang hang hiam cihleh ni, kha le aksi, leitung cihte in amau omna muntek pan kipei diamdiam uh ahih manin sun le zan, phalbi, khuakhal cihte hong om hi, ci-in leitung mipilte in a theih hun uh AD 1500 kim hi pan bek hi. Tuhun leitung pilna in kimlepaam nate thu pulaak uh hi. Lai Siangtho hun lai-a mite in tua bang thute thei kha lo uh hi. Tua hi taleh mihing in kimlepaam nate thu thei khin lo hi. Mihing theihna, pilna in ciangtan nei hi.\nJob 38 ,39 sunga Pasian in Job a dot thute ngaihsun in. Tuhun mihing in bangci bangin tua thute theihtel hiam?\nHun khat lai-a a kithei lo thute tu-in a kithei tampi om hi. Theihna tam mihing in a theih zawhloh tampi mah om hi. Leitung pilna in Pasian a phawk khak loh hangin nidangin a kithei ngei nai lo nate’ thu tu-in tampi hong lakkhia hi. “Topa i Pasian in hong lahkhiat loh thusim om a, ahih hangin hih thukham sunga om thute khempeuh i zuih theih nadingin hong lakkhia a, eite le i suan i khakte’ zuih tawntung ding ahi hi (Thkna.\n29:29). Pasian in bangci bangin nate bawl cih mihingte tungah pulaak lo hi; mihing in zong Vanglian Sangpen Pa’ thute telzo lo hi. Pasian vangliatna, Ama nunzia telzawh ding hi lo hi.Ellen G. White, Patriach and Prophets, 113.\n1Kor. 3:19; 1: 18 -27 cihte in mihing thutheihna in ciangtan nei ahih manin i nuntakna dingin bang thute hong hilhkhol hiam?\nMihing in piansak nate thu tampi pulaak khia mah taleh i telzawhloh tampi om veve hi. Kimlepaam nate thu theihna kibehlap den mah taleh lamdang semsemin i telzawhloh thu tam tektek hi. Koi bangin piansak nate in Pasian’vangliatna hong musak hiam?\nKISIKIN VUT LE VAI TAWH KIDIM\nJob 40: 1 -4; 42: 1 -6 sim in. Koi bangin Pasian a hong kilatna thute dawng kik hiam?\nJob in Pasian lahkhiat thute lamdangsa mahmah hi. “Kei bangmah a thei lo kimlai, bang hangin ka pilna hong dem ngam na hi hiam? na hong ci hi. Keimah in ka tel zawh loh thute, kei a’dingin a lamdanglua thu a gengen ka hi hi,” ci-in pulaak hi (Job 42:3). Job in Pasian’dot thute tel lo lua ahih manin a theihloh thute mah a pulaak ahi hi.\nJob 42:5 ah a pulaak thu ngaihsun in. Nidangin a thu-in a za hi bek a, tu-in ahih leh ama mit mahmah tawh mu hi; nidang sangin Pasian theitel zaw ta hi. Job in a mihing hihna kitel zaw semsem hi. Tua hangin amah le amah kihhuai kisa-in, a khialhna kisikin vui le vai tawh kidim hi.\nIsa. 6: 1-5; Lk. 5: 1-8 sim in. Job tawh bang kibatpih om hiam?\nLai Siangtho in a hong hilh thu lianpi khat ahi mihing in mawhnei mi ahihna hong phawksak hi. Job in paubaanna nei lo thuman mi khat hi-in Pasian kihta a hih manin siatna pelh hi (Job 1:1). Job in Pasian langpang dingin Satan in sawlsawl ta leh Job in Topa Pasian tungah a citakna khahsuah lo hi. Job in Pasian muangkip hi.\nIsaiah le Peter mah bangun Pasian vangliatna le a sianthona in Job in mawhnei mi ahihlam kitel hi. Mawhnei mi i hih manin i nuntak khempeuh in Pasian langdo hi. Tua hi-in amah le amah a kihon thei zo ding kuamah om lo hi. Job bang mahin paubaanna nei lo midik, siatna pel mah taleh Pasian’hehpihna, Honpa kisam hi. Tua hi-in i kitangsap khempeuh Jesuh Khrih ah i nei khin hi.\nTu-in Pasian mai-ah maitang kilaak dingin kingaihsun in. Koi bangin na om diam?\nNGAIHSUTBEH DING: Pasian in leitung pilna tuamtuamte tungtawnin a thuman thute pulaak napi leitung mipilte in amau pilna bek uh siksan ahih manun thuman lampi pan lamphial uh hi. Lai Siangtho in a hong hilh loh thute mihing in ama ngaihsutna tawh thumanin a ngaihsun phial zongin, Pasian kammal siksan lo mihing pilna in Piangsak Pasian langpan hi. A pil, thuthei khat in Pasian a kimakaihsak kei a leh tua pilna theihna in Pasian tawh kituak ngei lo hi. Pilna, theihna in Pasian tawh a tonkhawm ding ahi hi. Bang hang hiam cihleh Piangsak Pasian le a bawlsa nate in mihing telzawh dingin vanglian mahmah ahih manin mihing’pilna in tua thuthukte thei zo lo hi. Lai Siangtho a muang zolo mite in Pasian om takpi hi, ci-in muangzo taktak lo hi. A muanhuai pen a muang lo mite in Pasian tungah a citak lo hi pah hi.” Ellen G.White,Patriachs and Prophets, 113.\n1. Friday ni-a Ellen G. White gen thute ngaihsun in. Leitung pilna tawh kisai-in Ellen G. White in bang hong hilh khol hiam? Tu-in zong leitung pilna in Lai Siangtho a langpanna tuamtuamte na mu thei hiam?\n2. Alfred North Whitehead in tu-ma kum zakhat lai-in hih bangin pulaak hi: “tu-ma kum 57 hun lai University of Cambridge ah sang ka kah lai-in laihilhsia hoih mahmahte in mathematics le science hong hilh uh hi. Hih siate in bang hongci uh hiam cihleh hun khat lai-in upmawh thute tu-in a taktak hong suak hi,ci-in pulaak hi. Mihing pilna in Lai Siangtho tawh a kituah kei leh kidop ding kisam hi lo hiam?\nJob in piansak nate thu a theihkhak loh hangin tu hun leitung pilna in a pulaak khiat a lamdang mahmah thu a pulaak khiat thute na phawk kha hiam? Koi bangin Topa vangliatna pulaak uh hiam


url: =Cambodia gam ah Pata khat: thuki hilhdan a tuamdiak khat - TUNGZANG NEWS\nCambodia gam ah Pata khat: thuki hilhdan a tuamdiak khat\nTZN: - ZomiDaily :: Tuhunpen IT hun ihcihcih mahbang in mikhempeuh in Computer leh Internet sungah toktheih tokmawh kitok ngeingaitek a, ahoihlam in azang aomtei mahbangin asiatlawh pihzong ki omtham hi. Naupangte pawlkhatbang Online Game, Internet Game cihte uklua mahmah uh a, laisimding donnawnlo theiliang uhhi.\nHih anuai limsung a pasalno zong sangkahhun sungding in sanginn natunglo a, Online Game naki mawlzelzel ahih manin apa'n dan piakna in Chain sikkhau tawh angawn panin khuamah khihden ciliang hi. Hihpen Cambodia gamsung ah thupiang hi a, hih naupangno zong kum 13 bek phapan hi.\nA innveng te'n amuh ciangin Palik te sam uh a, tuaciang in Palik te'n sukkhia uh cihi. Nai 2 sungbangmah ki khihman veve hihtuak hi. Palik te apaiciang in apazong aki matding lau ahih manin a innpan taikhia a, tudong bucip hi ci'n Deputy Police Chief Cheth Vanny in AFP News te kiangah genkhia hi.\nAdiakdiak in akhangto gamte ah naupangte athumanloh hangin satgawptheih, taigawptheih omsaklomawk uh a, tuabang in eisungtektek apiang ih tate vasak khaleng Child Abuse ci'n thong nangawn kikiat lawhthei lailai hi. A thumanglote bangcih hilhmawkding? Naupang ulian Awdam ngaidah kuamah ki omlo hi. ZomiDaily\nLaizom Kaptung link\n4/3/2012 05:41:47 pm\na zuau hi in teh um keng a ki mawl uh ci hi lo maw tua dan bel hi kei ci kei zak na ah bel a mau a lawm te tawh ki mawl hi in ah a ki khih mawk ci


url: =21st Century Panglong ah Aung San Suu Kyi thugenna (Zokam) :: ZOMI DAILY\n(Kum zalom 21 Panlong Thukikupna Khawmpi zialbawlna ah lungdamkoh thugenna, Naypyidaw,3 Sept.2016) Tutung i Thukikupna Khawmpi pen gamsung kilemna leh nopsakna ding vai thupi khat hi a, vai khat peuhpeuh a omciang i kinbawl ding kisam hi. Hih i thukikup na hunsungteng leh thukikup laitak bek gamsung kilem nang leh nopsaknang ngaihsut ding hi lo in atawntung in bangcih leng gamsung ah daihna leh nopsakna omthei ding cih i ngaihsut ngitnget ding kisam hi. I gambuppi nopsak theih dennang i ngaihsut tek ding a hihi.\nHih i Thukikupna Khawmpi a, thukikup te, mipi’ theih ding-in kitangko khia hi.Mipi te, ihgam sung kilemnang leh nopsaknang in akihel nading leh asansiam nading un kitangko khia hi. Mipi te’n ihgamsung kilemnang leh nopsak nading, haksatna te bangcih leng phulzo ding cih, a theihtel dinguh kisam hi. Haksatnate tel khin lehang,tuate zawhtheih nading lampite kizong thei pan dinghi.\nTutung ih thukikup natungtang in,kua pawlte’n bang thugen,kua te’n a beisa thu bekbek bulphuh, kua te’n mailamthu ding bulphuh cih ong kilangkhia ding hi. A hihhang mailam ah kikhel toto ding hihang cih lamet nei hang. Tuhun a, a beisa thu bek agengen te zong mailam ah ihgam a ding mailamthu khual in thu hong gen ding cih zong lam-en hihang. Nungthu, a beisa thute kihen cipsak laiding maw, ahihkei leh mailamthu khual in, ngaihsun a, hangsantak in kalsuan dingmaw, cihpen ei mimal khat kimciatin i khensat ding ahihi.Tuabang in i khensat nate pen mipawl khatbek a ding zong hilo, mimalkhat nopsak nang bek zong hikei, minam khat-ai guakding bek zong hilo in, ihgambup nopsaknang ahihlam ihtelding kisam hi.\nGambuppi kilemna leh nopsakna cihpen leitungbup nopsak nading tawh kimemat hi. Tua ahih man-in hi-teng a, i thukikupte leitungbup in hong lunghimawh pih mahmah uhhi. Hihbang gambup kilemna leh nopsak nang cihpen a haksa mahmah vaipi khat hi. Gamdang mundang ah zong tuabang haksatna te phulzo in kilemna leh nopsakna na-la uhhi. Tuabang in khat leh khat thupha kipaih in lungnuam tak-in om uhhi.Mihing te pen i kizopna om dimdiam ahih mahbang in, munkhat ah kilemna leh nopsakna ihngah teh,ihgam a ding lametna hoih hong ompah hi. Eigamsung ah kilemna leh nopsakna hong om leh gamdang te a ding zong lametna hoih abawl tawh kibang hihang. Tua ahihman in i vaipuakpen, lian mahmah a,bangzahta in thupi cih manghilhlo in,vaipuak i siamding kisam hi.\nHih i Khawmpi pen akipatna hipan hi. Akhatvei kikupna hi-a,mailam ah thukikupna nei laiding hihang. Tua kikal ah minam makaite kikupna zong hih thukikupnapi ihzialbawl khit teh kivaihawm pah ding hi. CSO(Civil Society Organizations) tethu sun-na zong neihtheih nading vaihawm pahding hihang. Sepding bawlding tampi om hi.Septak bawltak in, gimtak hi.Banghanghiam cih leh ihgam’ mailam ding hi.Gam mailam ding i cihciang sauveipi a ding hi.Mailam hun ah ihgamsung ah a om ding, ateengding mitampi ongpiang dinghi.Hih leitung bangtanvei omding cih kuaman theilo hi.Leitung omlaiteng ei-mihing te,i nopsaknang bawl thei lehang mihing hihna manpha angah hiding hihang.Mi a piang buang, mihing manphatna ihngah nang leh ihbawl nang,tutung Khawmpi a kihel tangmi khempeuh-in hanciam tekding hihang.\nLeitung nuntakna tomkal sung bekhi.Kumbangzahciang nungta zoding ihiam? Katheih ciangciang leitung ah kum sauvei anungta penpen kum 120 ciangbek hi.Sauvei hetlo hi. Gamkhat a kip hun leh i simleitung khanhun ding ngaihsun le hang,kum 120 pen hun tomno khat tawh kibang lelhi.Ei i cidam in khansau mah le hang zong, kum 120 ciang khawng bek hi lel a,tawmveino khat hiziau hi. Kei khangualte bang kum 120 anungta ding-in kingahsun le ung zong kumtam nawnlo hi. Tua ahih man-in, hun neih sunsun,thupi tak in zangthei-in,a beisa thu hangtawh khat leh khat ki-elbawlbawl nawnlo a,khat leh khat bangcih leng kihuatna, ki-elna te beithei ding cihleh, i mite bang thuhoih leh gamhhoih nusiat theiding cihte, ngaihsut in neini ci-in ong hanthawn nuam ing.\nHih ih Thukikupna Khawmpi bawl nading huntam kineilo hi.Huntam neilo, tua leh banghang bawlteng tuung ong cinuam zong omkha ding hi.Hih pen hun khin tohtoh ding pawl hiphalo aihman in,hun neihsunsun kal a, akibawl hi. Hun neih sunsun a bawl cihteh ko a-ding bek ahih kei leh tulaitak kumpi asem te ading bek cihbang zong hihetlo hi.Kua kumpi, kuakumpi hita leh mipi te’n a sang kei leh kawimahah mualsuak ngeilo dinghi. Tua ahihman in mipi in a telsiam ding leh asantheih ding thupi kisa-in, Thukikupna Khawmpi zong ama’ atunzawh nading hanciam ciatding hihang.\nMipi te’n hong-en in, thugente hong ngai in, ong lam-en tek uh a,bang acitam maw ci-in thu na ngaisungsung uhhi. Kua te’n bang thu ngaihsun,kua te’n gam a ding ngaihsun,haksatna te kawici gualzawh ding cih mipi te’n ong khensat ding uhhi.Eiteng in khensat thei lo hihang. Mihing khat i manphat napen nikhat leh nikhat kibanglo hi.Nisim in nahoih bawltheih nading hunhoihkhat hi zelhi. Zingsang ni hong suak ciang, nahoihkhat bawltheih nang hunpha khat ngahzel hi hang.Tua hunhoih ihngahte amanpha in ihzat ciatnang ong hanthawn ing.Tuabangin hunhoih zangsiam le hang, i tupna leh i ngimna tungding hihang.\nLungsimsiang taktawh kisapna kigennate khempeuh zong bangmah launading omlo hi. Ei tangmi a pai, eiteng sungah lemlohna zong omkha thei ding hi.Tuate pen patauh ding hilo hi.Haksatna omlo bang a i om leh tua haksatna te ki phuzo ngeilo dinghi.Haksatna te hangsan tak in ihphul zawhnang,hanciam in, kisin ding hihang.Khat leh khat kipanpih ding, khat leh khat ki thupi bawl ding, i thu te akituah kei leh zong bangcia kituak theilo cih ngaihsun ding hihang. Tua bang teng ihsepciang i-tup-i-ngim’ kilemna leh nopsakna ngahzo panding hihang.\nThukikupna Khawmpi ah nisim in bel ongpai zolo mahhing,ahihang hihpen thupi simmahmah hi-ing. Ko kumpi thahatna pen mipi khutsung ah omcih, kathubullet uhhi.Kumpi cihpen mipite’ ngaihsut leh a deihnate, a thupi ngaihsut ding uh kisam hi.Ko kumpi zong kumpi hoih kahihnang uh hanciam mahmah ung. Kum zalom 21 Panlong Thukikupna Khawmpi pen,1947 kum a, akibawl Panlong Khawmpi bangmah in,i gam ading thupi mahmah, alipkhaphuai vaipi leh a angtan huai thukikupnapi asuah nading in,i vek-in hanciam kimni ci-in ka thugen kakhup hi. (Source: Myanma Alinn Daily, 4 September 2016) Luan Tuang\nPrevious: Kuala Lumpur – UNHCR leh Zomi te ~ Khen Muan\nNext: Zika lungno kikoici zelh hiam? ~ Zingsol


url: =A (65) Kumcin “Zomi National Day” nopcitak in Kuala Lumpur ah kibawlthei :: ZOMI DAILY\nposted on 9 February 2013 at 1:12 am Lomkholna: Hauthang, News, Zomi Nam Ni\nLeitungbup Zominam khempeuh in kumsim aa ineih Zomi Namni (Zomi National Day) Febuary 20 Zomi Namni hi cih Malaysia tung Zomi aomthei khempeuh in zong nop citak in Chinwoo Stadium ah bawl ziahziah uh hi.\nHunkempa Makaih siamzia\nMipi khempeuh agingtak in A..Akkhuang ta thawh hunta, B.. Bii leh Loo gamlak poo. C… Ci omlo saliimlo, D Dialkhai khai liimtak paai. E… Et lawm mualkuan Zogam nuam, F Febuary 20 ni Zomi Namni hi cih aw neihzah in mipi awngsak ziahziah hi.\nZAM President pa Makaihna tawh gamdaih na One Minute\nZomi leh Zogam ading hongkipia khia anuntakna bei lawh Zomi salpha te zah tak piakna ZAM President Pu Nang Khan Pau in mipi khempeuh hong makaih in gamdaitak in lukun dimdiam in mi tultul asim dai khipkhep in zahtak bangtak in kibawl ahihi.\nZomi ading Va-ak Kaangta\nSingapore pan hong pai Dr Hau Za Cin ( Phuitong Liim) in thugen na tom hong nei a, Zomite in Mipil Misiam ahiding in Pasian in munsang na ah hong teengsak hi. Hongpiang sak hi. Zomi te in namdang te ato etet ding hilo in Asuk lam aa, aen ding in Zogam Mual dawn Zosiktui siang phulna mun pan hong kipankhia sak hi.\nNidang in Zomite khantoh nading pen paunak leh thukigen tuamtuam aom ciang in Va-ak akaan hun te khang to ding khuamu ding cih thu kingeingei ahihi. Hih thu tawh kipawlpi gul hik cilgehzah dong in liimcitak in mipi hanthohna thuhilh na nei hi.\nTua khit ciang in tuni A 65 kumcin Zomi National Day hun pan ipan in Zomite ading Va-ak hong kangta hi. Kantohna lam ah kipumkhat na lam ah sep khiatna lam ah Pasian in hong koih ni ahihi hanthohna mipi teng ah neithei a, mipi te tha kingah mahmah hi.\nLeitung ah amasa pen Hunthakzui Tangh Ciing Puanpi ZCD President kipia\nZomi namsungah minam puan in i neih te sung pan amin thangpenpen Tangh Cing Puan pi pen abeisa hun in puankhui theilo bang in adalpi kipia thei ahihi . Tutung in Leitungbupa minam tuamtuam te genloh Zomi sungah zong amasa pen Tangh Ciing puanpi piak khiatna hunpi khat bawl uhhi.\nTua hun pi ah Dr Cin Sian Pau in Tangh Ciing tangthu ahuampi ahong genkhit ciang in Zomi atultampi mipi maiah ZCD President Pu Chin Sian Thang pahtawina pia uhhi. Tua Puanpi in Zomi sungah nidang in galhang sahang gualtungtuang te in ngahbek ahihi. Ahi zong in tuhun ciang in Leitung minam tuamtuamte leh Zomi leh Zogam ading in anuntakna ahunbei tampi kipia te amadawk mipil misiam miminthang pahtawina in kizang ahihi. Tua ahih man in tutung in ZCD Pu Chin Sian Thang in amasa pen Tangh Ciing puan kikhui tawh Zomi bup in pahtawi na piakna kipaak huai tak in nei thei ahihi.\nUNHCR-CDU pan ulian khat\nUNHCR -CDU pan in Miss Joanne hong kihel thei in Zomite thupina leh cihtakna thumaan te hongpahtawina thu limcinono tomkimcing tawh hanthohna nei thei hi.\nZongeina Lam tuamtuam kilak ziahziah\nZongeina lam tuamtuam leh lasakna tuamtuam ahi Tonlam, Phitlam , Namkan lam leh Lumsuih lam te ban ah Lamvui Rawang pan in Zomi honpi khat in etlawmtak in hong lakziahziah uh hi. Tuabanah Tonzang Lawm leh ZEC sangnaupang te tungpan in zong amuh nop huai nono Zo ngeina lam te honglak hi.\nAtuam diak in Dr Cin Sian Pau in ama bawl Zomite tumging puahna te mi7 tumding ama mah in hong tum in khuangtum Zam tum, Sialki tum ding leh daak tum ding kituamsapsap kul sak nawn selo Zomi nam ni muakna hong lak ziahziah hi.\nZSM pan Pu Kap Lian Thang lungkoh thugenna nei\nMalaysia gam Zomi genvai kipawlna ZSM ah thuzeek pi pu Kal Lian Thang in Zomi Nam ni bawlna tawh kipawl Zomi khuakipawlna, Pawlpi kipawlna leh Aituam neih aa, sumtangtawh mapang te khempeuh tungah lungdam koh na abanban in hong nei thei hi.\nTuuk Peeng kiden napan Pahtawina tuamtuam\nTukum 65 kumcin Zomi Namni (Zomi National Day) ading in abeisa hunkhatlai pan kipan tuukpeeng Bawllung kidemna ah gualzawh minphatna angah te abanaban in pahtawi Zomipi te maiu ah ki pia ziahziah hi.\nPasal te bek hilo in Numeitezong kimawlna ah hongkihel uh ahih man in Numei te zong pahtawina kipiak ziahziah hi.\nZominamni ading in kaametna zong angah te abanban in laptop Computer, Phone cihte kipiak khiatna nei ziahziah uh ahihi.\nHunpi 2 na lamah\nHunpi nihna lam ah Lengtong Kamkhen in hong makaih in thudotna te dawn natuamtuam neizelzel in mipi te nuizeizei sak in kipaak huai mahmah hi.\nZomgam Labupi te Lapu pite ahi Lengtong, Pauno, TS Khai te hong kihel thei ban ah khangthak zaisiam hong khatmah in Zogam leh minam itna late hong sa ziahziah uh hi.\nZo anlim nono\nZominamni hongpai khempeuh Zo an huan ah alim penpen Buh sih leh Voksa ngawi duhzahzah leh adang Zo an namtuamtuam zong kingah kizuak ziah ziah aa, apai mipeuh mah in Zo an liim nono kine kha ziahziah hi.\nZomi Nam vantuamtuam\nZomi nam vantuamtuam ahi khi Bilbah leh Zopuan namtuamtuam te zong deih bangbang kizuak kilei thei ziahziah ahihi.\nMundang te leh Hundang abanglo in akibawl hi\nTutung Zomi Nam ni Kuala Lumpur ah Zomi te in Zomi National Day liimcitak in abawl na ah Zukham kitawng kilai cih te om se lo in hun liimci tak in zo thei uh hi. Khamtheih nguihtheih zang cite zong kimu selo hi. Tua aban ah Zomi cih pen Ciampel ngeilo thudiktak tawh vaiding ahih mahbang in Makai te vaihawmna mahbang in Febuary 20 ni lian tektek in Zomi Namni bawl thei uh ahihi. Zomi Namni Febuary 20 abawl te leh hong paite amuak te khempeuh mapai mazang khangto den ta hi. Lungdam!\nPrevious: Zotawi Lianu tawh Holimna\nNext: Zomi Cup 2014 Hon Pawi Ah ~ Hau Za Cin


url: =CHRISTIAN LE DECEMBER 25 NI ~ MUC\nCHRISTIAN LE DECEMBER 25 NI\nAdmin 8:36:00 PM Articles, ZOMI SDA NEWS\nDECEMBER 25 THU\nDecember 25 ni tawh ki sai thu pen leitung tangthu ah gam khat le gam khat in zat dan le ngeina tuamtuam a nei tuam zong om hi. Ahi zongin Christian zat December 25 ni pen Rome te ngeina pan aa ki puah toto thu ahih manin Rome tangthu ah December 25 ni zat dan pawlkhat kilak to nuam ih hi hi.\nZawmah Ngeina le December 25\nZawmah te ngeina ah December 17-23 kikal pen Saturnalia Zumkhak hun sung hi-in khuamial pawi ahi hi. Saturnalia pen Saturn pan hong pai hi-in, a khiatna tamkpi om a hih manin Satunalia ci-in pasiante cih a khiatna nei-in pasian pawi na bawl uh hi. Tua te lak ah Zawmah te biak phat deuh uh pen in suahtakna pasian, khawi le vulh pasian le sihna or khualmial pasian cih zong na nei lai uh hi. Hih December 17-23 hun sung pen Saturn pasian te aa ding pawi lianpi ki bawlin a nop thei pen ding om uh hi. Hih hun sungah kumpi zum khempeuh le thukhen zum khempeuh in thuneihna om lo-in a ut a nuam a om hun a ki seh ahi hi. Tual thahna, nu le pa mawhna, numei buanna, cih te aa ki panin a tuamtuam nei ngeingai uh hi. Tangthu ciampteh Greek mi Lucian a ciapteh na ah, “mihing biakpiakna kibawlin, khamtheih guihtheih a khengvalin ki dawnin, mite in guaktang in inn khat khit inn khat banpai-in Saturn phatna la sa ziahziah aa ki gual nuam mahmah hi. Lam dung lam vai ah misi luang a om zihziah zong kuamah in cikziat ngaihsun lo-in pawi hun sung a a piang ding thu mah in tuat uh,” ci'n na ciamteh hi.\nHih pawi aa dingin sal nei te bang in a hoih pen khat hoih takin vak thau mahmah uh aa, pawi sungin Khawi le vulh pasian aa dingin biakpiakna in nei uh hi. Zawh thawh deuh minam a neih uh le zawhthawh thu tawh a neihsa uh laksakin siah dan pia-in ngen gawp thei lai uh hi. A khiatna tampi nei pawi hun sung ahihmanin gualnop cih takin gual nopna-in zang uh hi. Leitung khuahun mahmah zong sunni hun tom pen hun panin ni sau lam kihei hun ahihmanin khualmial pasian tung gual zawh pawi, sihna zawh pawi, a hoihlo khempeuh pan a hoih kipat thak pawi cih bang a khiatna nei ngeingai ahihmanin hih Demcember 17-23 kikal pen zawmah gam thukhun om theilo hi.Ahizongin hih sungin kumpi hoihlo kum a hih khak zenzen leh tua kumpi hoihlo amin pua dingin innkuan sung khat kiteelin tua pen in hih hun sungin innkuan sungah thunei pen hi. Hih kumpi hoihlo limlak na-ah silate zong kiteel thei-in puanhoih silh sakin inn sung zong uk thei-in, kimawlna kikhapna sa ah zong a utut in pai thei hi. Tua ciangin kumpi hoihlo a dang khat ii lim ciin pen letsong piakna ahi hi. Khat le khat letsong kipia thei uh hi.\nHih December 17-23 nite pen December 25 ni pawi tawh a ki zom to hi-in a zumkhak hun sung kibang ahih hangin a thu, a deihna kilamdang hi. 17-23 hun sung khempeuh pen khuamial or sihna pasian pawi, khawi le vulh pasian pawi, suahtakna pasian pawi cih dan hi ngeingai to in, 25 ciangin khuavak or ni pasian pawi ahi hi. Ahizongin a khiatna kizom to ahi hi, a hoihlona khempeuh a hoih in zoto, khawi le vulh zong a thakin kipan, khualmial zong khuavak in zoto cih ahih manin December 25 ni pen deihtakin thupi ngaihsut deuh se uh hi.\nGualnopna a zat uh hangin hih December 25 ciangin a tat sia a bawl pen lau kuamah om lo leuleu uh hi. Bang hang hiam cih le na khempeuh a thak aa ki pan uh ahihman ahi hi. Ni pasian pen a vanglian pen le a thupi penin Zawmah te in um uh ahihmanin a zo om lo Ni (Sol Invictus) ci-in a min na vawh uh hi. Tua mah bangin leitungah gal le sa ahi zongin na khat peuhpeuh a minthang, a hat, a hau, a pil a siam a om le Ni lim mah la in min phatna ahizongin pahtawina ahizongin kipia uh hi. Sumtang, mualsuang le a tuamtuamte ah melmuh theih pahtawi na ah a pahtawi mi pa/nu lim suai-in a lu kimkot ah ni tang lim bawl uh hi. A khiatna hih gualzawhna pen ni pasian sunglut in tua mi tungah aki lang hi cih upna ahi hi. A tam zaw Zawmah galhang kumpite in hih lim la den uh hi.\nHih ni lim tawh kisai pen zawmah te bek hi lo-in, ni pasian a um minam khempeuh in vangliatna lim ding a zat det pi pen uh ahi hi. Ahizongin Christian te zat zia pen Zawmah ngeina pan kila pha deuh ahih manin zawmah te mah a ul tung sak zaw ih hi hi. Hih December 25 ciang a vanglian pen Ni pasian gual zawh ni, khualmial a zawhni, nuntakzia ah a thak a kipat ni ci-in ni pasian tungah biakpiakna ganhing ahizongin sila a hau te in mihing tawh ahi zong bawlin Ni pasian tung a deihna khempeuh uh ngenin bia uh hi. A diakdiakin Zawmah kumpi te pen Ni pasian sung lut a hih kei le ni pasian ompih mi limla in um uh ahih manin Zawmah kumpipa pawi ni hi pha deuh hi. Kumpi Aurelian in a thakin puahpha in kumpi thu neihna zangin Zawmah gam in nithupi ni a zat dingin 274 AD in tangko khia kik hi. Dies Natailis Solis Invicti ( A ki zo theilo Ni suahni) cih ahi hi. Khuai meivak te ni lim la in vak zihziah in Pasian tau cih te inn sung inn pua te ah vak zihziahin ni pasian pahtawi-in thu ngen uh hi.\nChristian pen Judah le Zawmah ngeina nuai panin hong zelh thang ahihmanin tampi tak ahi ding sa a ih up a hilo tampi om hi. Tua te lakah December 25 Zeisu suah ni (tu hun ciangin Zeisu suah phawkna kici zaw)pen Zawmah ngeina panin a ki luah to ahi hi. Tanglai Christian ta dingin December 25 ni pen Christian tawh kisai hetloh lam tel mahmah ding uh a hi, tua mah bangin tua December 25 ni tangthu pen a thei kha lo kua mah omlo ding uh hi, bang hang hiam cih leh a uk zawmah kumpi ni lianpi khat a hih man ahi hi.\nJudah mi Christian hita le Zawmah mi Christian hita le hih 25 ni pen Zawmah ngeina pawi lian ni khat a hih manin tel mahmah ding uh hi. Tua zah khat in Christian sung ah hih December 25 ni zat ding pen kum zalom li ma pek pan Judah mi a hilo Zawmah ngeina pan hong kikhel mi namdangte sung pan a khaici a po khin ahi hi. Zawmahte ngeina ah pasiante pawi pen thupi ngaihsut mahmah uh a hih manin, Christian hong lut uh ciangin pasian ni pawi om loh ding pen lungkim thei hetlo uh hi. Tua ahih manin kumzalom li na hong tun' pawl ciangin a khaici po sa pen hong khanglian zaw ta hi.Pawlpi makaite in thu hong ngaihsunin pawlpi mite koici kep ding, koici leng pawlpi sung nuamsa ding cih le bangci bangin pawlpi hong lut nai lo te Christian hong lunglut thei ding cih deihtak hong ngaihsut mahmah uh ciangin Zawmah ngeina pawl khat zat dingin hong ngaih sut uh hi.\nHih hun laitak pen Chriatiante kibawlsiatna bei-in, Christian pen Zawmah biaknate lakah thukhun nuai ah suakta takin biakpiak theihna Constantine in Milan ah gamkee neuneu(Balkans gamte: Croatia, Serbia, Greek, Romania le Bulgaria) te a len Licinus tawh kithukimin Milan thukimna cih tawh 313 AD in hong tangko hi. A mangmuhna tawh kituakin Constantine in Zawmah dial khai lim a zat muvanlai lim tangin Zeisu kikhaina singlamteh lim hong zat ciangin nidang sang gualzawhna ngahzaw ahih manin (a diakin Milvian Bridge kidona, 312 AD), Chriatiante pen maipha pia mahmah hi.\nKumpi phalna ngah biakna (Christian) a hih manin nidang bawlsiat hun lai aa ki laksak van te kisuksiatsak inn le lo te loh kikna kumpi in pia kik ahih manin nidang sangin pawlpi thu neihna hong nei zaw, um le um ta kei le Christian lunglut pen a zahtam pi-in hong khang hi. Constantine nangawn Chrsitian suak cih hangin thu tampi ngaihsut ding om hi, a hang in Christian sung aa ki thuiphum pen 336 AD kim teng hi panin a ma sih pen 337 AD ahi hi. Banghangin Constantine Christian 312 AD pekpan hi aa 336 AD pawlin ki tuiphum pan hiam? Constantine in Christiante a panpihna hang pen Gamvai thukhualna (Political view) hiam? A hih kei leh Zeisu a um takpi mah hiam? Tu ciang dong thu theih cianna om lo hi. Ahi zong aki tel mahmah khat ah Constantine pen political view a nei mahmah khat ahi hi, banghang hiam cih le Biakna tawh Zawhmah minamte Zawmah gamhuam khempeuh lungkim sak hi. Constantine pilna khat in Zawmah ngeinate le Christian upna bulhsiamna pilna nei mahmah hi. Christian sungah buaina om le lung himawh mahmahin Christian council samin amahmah ma kai-in Christian thu gui khunte khentatna nei sak lai hi.\nKa cih nopna, Christian sung Constantine in ama gamvai kithuhualna (political implementation methods) zatsiamna pilna nei mahmah cihna ahi hi. Hih hun sung aa kipanin Zawhmah ngeina le Christian upna a helzau le a tokgawp buhtei len pi pen Constantine hi-in a buhtei pen Pawlpi makai te ahi uh hi. A thupi aki langtang nih te in Sunday zumkhak hun le biakpiak nading hun 320- 321 AD, le December 25, Christmas, 336 AD hih te pen Constantine in biakna makaite tawh kikumin a tangko khiat ahi hi. Constantine gamvai huam muhna (political views) pen pilvang mahmah hi, Sabbath pan Sunday a khel hilo-in zumkhak ni le gammi te biakpiak hun ding akuamah peuh aa ding cih lam ngimna hi aa, hi zongin Sunday pen Christian ten zong zat theih nading lampi zon sak veve hi, thawhkik ni, sihna zawh ni etc… Tua mah bangin December 25 ni zong khuavak Zeisu suah phawk ni, (Zawmah ngeina ah Ni, khuavak, gualzawhni) cih bang Zawmah ngeina le Lai Siangtho thu laigil tok gawp thei a hi hi.\nSunday pen Pasian ni cih Pope Sylvester in AD 325 tangko in, AD 338 in Eusebius in Sabbath pan Sunday Pasian ni dingin kikhel hi cih tangko leuleu hi. December 25 ni Christmas ni ding cih Christian sung pan a tangko a kipsak pen pawlpi makai te hi-in, Pope Julius in tangko khia hi.


url: =ZSS 5: Kiphatsakna Pan Kiniamkhiatna ah - Zomi Adventist Innkuan\nTukal sung Simding: Daniel 4:1–33; Pro. 14:31; 2 Kings 20:2–5; Jonah 3:10, Daniel 4:34–37; Phil. 2:1–11.\nKamngah: “Pasian honglak na lamdangte bangzah in lian ahi hiam? Abawl nalamdangte bangzah in vanglian ahi hiam? A tawntung in Pasian kumpi hi ding a, Amah in a tawntungin a uk paisuak ding hi.” (Daniel 4:3).\nKiphatsakna in mawhna kipatna hi. Vantung innsung a om Lucifer sung pan hong kipan hi. Pasian in Ezekiel tungtawnin, “Na melhoihna nakisaktheihpih kha a, na minthanna in nang hong haitatsak hi. Leilak ka hong denna a, kumpi dangte hilhkholhna in nang ka hong koih hi” (Ezekiel 28:17).\nKiphatsakna in Lucifer puksak a, tua kiphatsakna mite’ sungah hong guan in, Pasian langdona lam le kisiatna lamah hong makaih hi. Eite in apuksa mite ih hih manin, ih nuntak nadingin Pasian tungah kingamh ih hi hi. Silpiak khat peuh tawh septheih khatpeuh ih neih leh zong, Pasian kiangpan mah hi veve hi. Tua pipi khawng, a bang kiphatsakpih ih hi hiam? Kiniamkhiat mahmah ding hizawsop lo hiam?\nNebuchadnezzar, a kiniamkhiat theih ding hun sawtpi la hi. Meikhukpi sungah mi lina pa a muhkhit nangawn a nundan kheelthei nailo lailai hi. Pasian in, amah, kumpi panin hawlkhia in, ganhingte tawh a omkhop khit ciangin, a dinmun kitelpan phing hi.\nDaniel 4:1–33 simin. Kumpipa tungah bangthu piang hiam, Banghang hiam?\nPasian in Nebuchadnezzar tungah anihna mang piakik leuleu hi. Tutak in bel a mang mangngilh nawnlo hi. Babylon mipilte’n hilh theilo ahihmanun, kumpipa’n mangkhiatna gendingin Daniel teel hi. A mang sungah, van a nawk singkung golpi khat mu a, vanmite’n tua singkungpi phukpaai ding in thupia hi. A bultawng le a zung bekmah leitung vandaitui lakah nusiacip ding ci hi. Nebuchadnezzar lungkhampipen napen, vanmi in, “Amah in mihing lungsim nei nawnlo in, kum sagih sung ganhing lungsim a nei ding hi” (Dan. 4:16) a cihna mun ahi hi. Tua mangin dipkuathuai mahmah ahih manin Daniel in, hihmang a khiatna in, kumpipa aw, na galte ading hizaw tahen aci hi. Bangbang hitaleh, thumaan takin, tua mang in kumpipa a cihnopna a hihlam pulakkhia hi.\nLaisiangtho hunlai in, singkung pen, kumpi peuh, minam le gam peuh limpua sak uh hi (Ezekiel 17; 31; Hosea 14; Zech. 11:1, 2; Luke 23:31). Tua hi a, singkung golpi in, a kiphasak kumpipa cihna hipah hi. Amah’n, a neihsa khempeuh, Pasian kiangpan a hihna thu phawk khalo hi.\nDaniel 4:30 encian in. Pasian thuhilhna awlmawh hetlo a hihna, kumpipa in bang kampau hiam?\nKiphatsakna a lauhuai zia in, Pasian tungah ih kingakloh phamawh ahihna hong mangngilhsak zozen hi. Tua mangngilh lengpen, khathu lamah a lauhuai mahmah ahi hi.\nNa khansung in bang sepzawh peuh nanei hiam? Kiphasak hetlo in, na angtang thei diam? Bang cih ding?\nDaniel 4:27 simin. Hong piang dingthu a hilhkhol banah, Daniel in, kumpipa bang hih ding gen beh lai hiam? (Pau. 14:31 enkaak in).\nDaniel in mangkhia bek hilo in, Nebuchadnezzar a suahtak na’ng lampi laklai hi: “Tua ahih ciangin kumpipa aw, kong thuhilhna hong mangin. Mawhna bawl nawnkei inla, diktakin gamta in. Mizawngte hehpih leteh, tua in a sia a na gamtatnasate hong puahsak ding a, na nuamsa toto ding hi” (Dan. 4:27) a ci hi.\nNebuchadnezzar in Babylon hoihtak in lampha hi. A huan, tuiguamte, biakinn le innhoih tuamtuamte in Babylon pen, tanglai na lamdang khat in kipsak hi. A hoih mahmah tuate khempeuh pen, zawhthawh thu tawh salte le mizawngte’n a sepsak ahi hi. Bek thamlo gam buppi hauhnate pen, kumpipa gualnopna le ulianteng’ gualnopna bekin zang uh hi. Nebuchadnezzar kiphatsakna in, Pasian’ a theih nading pan khaktan bekthamlo in, mizawngte haksatna le kitangsap nate phawklo sakzo hi. Pasian in mizawngte awlmawh ding a tuam vilvel in hong hilhzo a, kumpipa mawhna dangdangte genlozaw in, mizawngte awlmawhlohna bekmah kawkpah hi.\nNebuchadnezzar aading thupuak thak lua hi tuanlo hi. Laisiangtho Lui kamsangte in, Pasian’ mite’n mizawngte a simmawh uhmah thuhilh denden hi. Kumpi panin a kihawlkhiatna thu mawhnate lakah khat in, mizawngte awlmawhlohna ahi hi. Khristiante ading hoihna sangpenin mizawng hehpihna hi a: mizawngte awlmawhlo le suksiatna in Pasian talsik a langdona ahi hi. Mizawngte don peuhleh, na khempeuh Pasian aa hi a, eite’ neihsa omlo a, hong kepsakbek ahi hi. I neihsa-te tawh mihuhna pen, Pasian in a neipa hi ci a, pahtawina ahi hi. I neihsa khempeuh manphatna theihna dingin, a neipa Pasian hi cihtheihna ahi hi. Tua mun santak lian kumpipa Nebuchadnezzar kiatna mun ahi hi. Eite’n zong, Pasian’ ukzawhna phawklo in nasemsem in, mizawngte ih panpih keileh a kibang ih hihi.\nKisik in Pasian kiang mawhmaisakna ngetding sangsik in, Nebuchadnezzar in, gilo in kiphasak ahih manin vantung thukhenna thuak hi (Daniel 4:28-33). A huan sungah a vak ciangin, keima sepsa vive ci in amah-le-amah akiphat laitakin, a lungsim hong kisia a, kumpi inn sungpan kihawlkhia hi. Ganhing lungsim hong nei a, ganhingte bangin hong om hi. Tu hun in zong tuabang natnate om thei zel a, “species dysphoria” “ganhing ut” cihna ahi hi.\n2 Kings 20:2–5; Jonah 3:10; le Jeremiah 18:7, 8 cihte simin. Tua mawhna daan pan suahtak theih na’ng lampi bang omci hiam?\nNebuchadnezzar in lam haksapi tawnkha hi. Ukzawhna a neih ciangin, Pasian tawh kizom khalo hi. A vangliatna teng zawngkhal sakin, ganhingte lakah omsak in, Pasian tung bekmah a kingamh dingcih phawkkik theihna hunpha ngahkik sak hi. Pasian in a hilhnop a thupipen pilna in “Vantung in Uk” (Daniel 4:26) cih thu ahi hi. A mantakin, kumpipa’ tung thukhenna tawh kisai in, a zaizaw Pasian’ deihna khat in, “mun khempeuh a om mihing khempeuh in, a lian Pasian in mite’ kumpi gamah vai a hawm hi cih thei ding uh hi. Amah in, a teelpeuhpeuh, aneupen zong kumpi a suakthei ding hi” (Dan. 4:17) ci hi. Nebuchadnezzar tungah a kipia thukhun pen tulai hun eite aading zong ahi hi. Eite zong “mihing” vive mah ih hih manin, ih sinna bulpi ahi “mihingte kumpigam sungah zong Sangpen Pa’n Uk” hi cih ih phawk den ding hi.\nSee also ZSL 7: Kampau, Athu le A Kizoppih Thute\nSangpen pa’n ukcih ih theihna bangzah in thupi hiam? Ei’ ukzawhna nuai a omte tungah I nasep dingdan bang hong theisak naci hiam?\nDaniel 4:34–37 simin. Bangci, le banghangin, kumpipa aading nate kikheel hiam?\nPasian in, Nebuchadnezzar pen natna lamdang khat tawh vat himah leh, a lungsim damna piakik hi. Kum sagih a cin khitciangin, kamsangpa genkholh mah bangin, na khempeuh kikheelta a, cidamlo kumpipa in vantunglam ento hi (Daniel 4:34).\n“Kum sagih tawntung, Nebuchadnezzar pen, a mite’n lamdangsa mahmah uh a; leitung mite mai ah amah kiniamsak hi. A ngaihsutna hong ngahkik ciangin, kiniamkhiat in vantunglam ah Pasian ento a, Vanglian khut in amah satzo cih hong tel hi. Mi honpi mai ah, a mawhna hong pulaak in, Pasian in a hehpihna tawh a dinmun hongpia kik cih tangko hi” Ellen G. White, Prophets and Kings, p. 520.\nVantung lam ento leng kikheelna lian hong piang cihpen dotdot kullo hi. A theihna hong lutkik phetin, kumpipa’n pilna khang ing cipah lian hi. Hih tangthu in Nebuchadnezzar tangthu hilo zaw a, Pasian’ hehpihna tangthu hizaw hi. Kumpipa’n Israel’ Pasian pen a nuntakna Topa in a saan ding thumvei bang taisuah khinzo hi. A salmatsa Hebrew tangval 4 te’ tehpih omlo pilna a muh limlim in kikheel thei hi (Daniel 1), Daniel in a mang a khiatsaklai (Daniel 2), le Hebrew tangval 3 meikhuk sungpan a ki hotkhiat lai (Daniel 3).\nHizah hotkhiatna a muhkhit nungsang, a kiniamkhiat nopkei laileh, bang cih nawn ding? Lungsim khauhlua a hihmanin, Pasian in, a li veina hun a piakbehlai leh, kumpipa’ lungsim ngahzo a, kumpi tokhomah tusak kik hi (Daniel 4). Nebuchadnezzar etteh leng, Pasian in, Amah tawh ih kinaihtheih nading in, hunkhat khit khat hongpia zelzel hi. Paul in “mi khempeuh in hotkhiatna ngahin, thuman a theihkim ding Pasian in deih hi” (1 Tim. 2:4) na ci hi.\nPasian in nang hong niamkhiatna bangci bang peuh omhiam? Tuate tungpan bang pilna nangah hiam? Tua thuhilhnate na thuakzel lohna dingin, bangteng kikheel ding na hi hiam?\nA kisik Kumpipa’n Tangko: “Amah in leitung mite bangmahin a simkei hi” (Dan. 4:35). Ama’n a thupi mahmah bang hih hiam?\nNebuchadnezzar in, Pasian maan sang takpi cih bangci theih ding hiam? Daniel 4na zong Nebuchadnezzar gelh hi kici hi. Tua munsan pen, kumpipa in a gambup aading in lai hawmkhiat a bawl hihtuak hi. Hih lai sungah, amah’n a kiphatsakna, a haigawpna te le a kiniamkhiat theih nading Pasian’ nasepna cihte pulak hi. Tanglai kumpite in, amau-le-amau kiniamkhiatna lai cihkhawng gelh ngei khollo uh hi. Kumpi thuciaptehna khempeuh phialin, kumpipa phatna lai khawng peuh ciaptehna bawlzaw uh hi. Kiphatsakna le ganhing bang omna khawng pulakkhia cih pen kisiktaktak cihna hizaw hi. Tua banah, Pasian’ liatna pulak in, ama’ nuntakzia thute a ciaptehnalai bawl cihpen, Pasian’ nasepna khat hipah hi. Pasian maan a muh manin, amah ki-imcip thei nawnlo ta hi. Kumpipa thungetna le phatna late zong (Daniel 4:34-37) sungah om a, ama phutkhak taktakte ahi hi.\nSee also KHAZIH SUNGAH TAWLNGA (Content)\nKumpipa, tu in mithak taktak hita a, mihing thahatna ki ciangtanhlua cih hong telta hi. Lungdamkoh thungetna lianpi khat bawl a, Daniel’ Pasian min phat in “Amah in leitung mite bangmahin a simkei hi” (Dan. 4:35) ci in pulakkhia hi. Mihing te’n, kiphatsak tham nading bangmah neihetlo cihna hi. Nebuchadnezzar tangthu a tawpna lamah, kumpipa kiniamkhiat in, lungdam ko, Pasian’ min phat cih peuhmah pen, eite kiphatsak lohna’ng hong thuhilhna ahi hi.\nPasian in eite nuntakdan hong khelkhel hi. Bangzahta in nakiphasak phial a, mawhna nanei zongin, langdo mite le mawhnei mite Pasian’tate suahtheih kikna dingin Pasian in hehpihna le vangliatna tawh kidim hi.\nPhilippians 2:1–11 simin. Eite sungpan kiphat-sakna ih paihkhiat theih na’ngin, hih Laisiangtho ah bang i mu hiam?\nNgaihsutbeh Ding: ”Khatvei lai-a a kiphasak mahmah kumpipa, a kiniamkhiat mahmah Pasian tapa hong suak; a ngongtat, a khengval makaipa, a pil le hehpihthei kumpi hong suakta hi. Vantung Pasian khawng a ko ziahziahpa, Sangpenpa vangliatna hongtel a, Jehovah Pasian bekmah kikihta ding cih a tangkopa hong suak hi. Kumpite’ kumpipa, Tote’ Topa’ in, ukna aananei khempeuh zuihding thute hilh hi. Liatna taktak pen hoihna sungbekah omhi. Jehovah in a nungta Pasian ci in sang a, “Keimah Nebuchadnezzar in vantung Kumpipa phat in ka zahtak hi, Ama’ septe in thumaan a, Ama’ lampi in thukhenna: a kiphasak mite Amah’n niamkhiat thei hi.\nPasian deihnapen, leitung kumpi lianpente’n, Amah phatna pulak ding hi. Hih bangin mipi mai ah, Pasian hehpihna, hoihna le ukzawhna a tangkona pen anuntak sung in asep nunung pen ahi hi” E. G. White, Prophets and Kings, p. 521.\nKiphatsakna in siatna hong tun a: Pasian langdona lungsim ahi hi. Khengval lua nasa hiam? Nasakleh ngaihsun pha in. Mi khat a kiphatsakna lian semsem leh, midang kiphatsakna deihlo semsem hi. Na kiphatsak zah na theihnop leh nang-le-nang kidongpah in. Mi’n kei hong awlmawhloh, hong donloh ciang, honghep ciang, hong hopih buahbuah ciang cih khawng? Mikhat’ kiphatsakna cihpeuhmah, a dangkhat tawh a kidem hipahpah hi. Pawisung khawngah a gamlumpen hi nuam, midang’ ngaihzaw leh deihlo pah. Sumbawl nih kilem theilo.” C. S. Lewis, Mere Christianity [New York: Touchstone, 1996], p. 110. Lewis in nangma lungsimsung a om kiphatsakna hong musak nuam hi.\nHih Laisiangtho sung pan ih muhkhiat pen, Pasian’ ukzawhna, aana neihna. Hih thute banghangin telhuai sa na hiam? Hih thumaan teltheihna ding in, Sabbath in koibangdan in hong huhthei in na um hiam?\nLesson 8: SATAN ZAWHCIPSA GALPA\nZSL 2: INKUAN\nPrev post MSS 5: Sicily Ah Suang tawh Ki Deng\nNext post MSL 5: မာနထောင်လွှားခြင်းမှနှိမ့်ချင်းသို့


url: =Puahhuai Zogam Leitang :: ZOMI DAILY\nposted on 9 December 2014 at 12:07 pm Lomkholna: Article, RaphelKhuppi\nEi Zomi te pen ih pute ih pate khanlai pekpan kipan in Lokho nasemte ih hia, Noah suan le khak te hihang cileng kikhial lo kha ding hi.\nBanghanghiam cih leh Piancil 9: 20 ah, Noah pen “a man of soil” “Leitang nasempa” na kici a, amah in ‘leitang tungah nasem in, leitang tung pan apiang mehteh mehgah, ankungte tawh kivak hi’ cihnopna ahi hi.\nTua mah bangin ei Zomi te zong leitang tunga nasem, leitang tawh akivak lokho mite ihi a, kammal dang khatin cileng leitang pen ih nuntakna phungpi ahi hi. Ahi zong in tu hunciangin Khualzin gamvak, sumzong paaizong kitamta a, leitang ii thupitna kimangngilh tektek ta hi.\nBangzahtak in sum le paai hau in, nuamsa in ih omphialmah zongin, leitang pen cik mah hun in, ki nusiathei ngeilo dinghi. Banghang hiamcihleh Ngun le Kham, sum le paai te’n gilvahna hongpia theilo a, gilvahna hongpia pen ann hi in, tua an pen leitang pan hong piang ahi hi. Ann omkei leh eite apuksi ding i hilel hi. Tua ahih manin ih nuntak na pen leitang tungah kinga hi cileng kikhiallo dinghi.\nTua hi a,\nØ Leitang ih it keileh ih nuntakna a it lo,\nØ Leitang ikep keileh ih nuntakna a kem lo,\nØ Leitang ih zahtaak keileh ih nuntakna a zahtaak lo.\nØ Leitang ibawlsiat leh ih nuntakna a bawlsia kisuakkha dinghi.\nEi mihingte pen ih nuntakna abawl sia nuam kuamah ki omlo in, ih nuntak na a-it, akem leh azahtakte vive ihi hi. Ahih leh, banghangin leitang zong it in, kem in, zahtaak lo ding ihi hiam? Banghangin leitang manphatna phawklo, theilo in bawlsia zenzending ihi hiam?\nIh pianna Zogam leitang enkik ni. Patpuanbang sia in, lobang tulta hi. Nidanglai laphuaksiam te’n a phuaklai in, “Eng dimdiam Zogam Nuam” ana cih uh pen, tu in “Tul gemgam Zogam Kuam” cihding bangkek hong hita hi. Ahi zongin, “Pianna tuunnu Zogam nuam aw, nang kongit hi, nang kongngai hi; ken hong taisan kei ning, nakha nuai ah hongsel in” ci-in, la ihsa veve hi.\nZogam in hongsel nading kha (wings) aneilai mah hiam? Zogam ah alimbelhtaak ding singkung manpha ihneilai hiam. Zogamah, mualdawn ciktui, luitui luangte nidanglai bangin aluanglai hiam? Sialtang tui nangawn kikham zo nawnlo lo dekdek phial in, Meiitei guntui na ngawn ani ani in hongtawm tektek ta a, hunkhatciang Lengtong Pauno’ la nangawn ihsak ngam nawnloh ding lauhuai kasa hi.\nAhih leh Zogam a it, a ngai, akem nuam u le naute, Zogam aa ding bangsemding ih hiam?. Adang tampi ih ngaihsutma in, ih Zogam leitang ih cidam sak photphotding thupi kasa hi. Leitang a cidam phot loh in, atunga omte cidam thei lo ding hi. Japan te khantoh zia etteh huai hi. Gamkhangto (setmuh naingan) ahihma un, leitang it masa in, leitang puahmasa uh hi. Mite’n piangthei kenteh acihnamun, leitangtung nangawnah mehteh mehgah suanin, gah tampi gahsak uhhi.\nTu lai takin, ih Kawlgam pen leitungah azawngpengam sazian ah kihel a, Kawlgam sungah, Chin state pen azawng penpen in hongki ciapteh sak hi. Hih pen, aki nial theihlo, mittanga ihmuh aman thu ahi hi. Banghang hiam cihleh, Zogam ah khaulzin gamvak, gamdang pai tampi ih om tei hangin, khuazin gamvak zolo, lokhawh bek tawh anungta zong mi tampitak mah ki om veve a, kumkhat ih khawh pen kumlang nangawn kikhom zolo ahih manin, a ngaihsuthuai mahmah le alung ngaihhuai mahmah thukhat ahihi.\nIh gamah State dangte bangin leisung sumpiang ihneikei a, ih neih sunsun nangawn mikhut sung ah atung ding bang kekkhat ahihi. Leisung sumpiang omlo ahih leh atunga piang ding ihnei hiam? Om tuanlo hi. Banghang? Ih leitang cidamlo hi. Tua ahih manin, leitang cidam ih neihzawh na’ng ih ngaihsut mahmah hongkulta hi. Ngaihsutbek hinawnlo in ihsep khiatding hun mahmahta hi. Bang zahtakin ki ukna hoihin, suahtakna ihngahhang, ih teenna leitang, ih nuntakna gam le lei cidam kei leh bangci bangin ih minam cidam in, khangto thei tuanding ahi hiam? Tu’n kipan leng ziakai nailo hi.\n# Theihna hang hilo in, deihsak luatna tawh ka at ahih man in, lungsim tawh kituaklo le at khelhna a omleh hong theisiam a, nong zuunsak nading un kong thum hi.\nZogam a it,\nKhuppi (Fr. Raphael)\nPrevious: Wonderful Definitions : Alamdang Khiatna neite\nNext: Lungkhamna Vangik ~ Khat Thang\nRev. Fr. Philip En Khan Mang siampi suahzawh kum 25 Jubilee kibawl


url: =New Zealand Prime Minister in kakhawlding ci’n genkhiavat ~ ZD :: ZOMI DAILY\nNew Zealand gamsung ah Prime Minister kum 8 sungbang asemkhin ahi John Key in kanasep kakhawlding ci’n genkhiavat cih BBC pan kiza hi. PM panin akhawlsawmna ahang ahihleh innkuansung hamsatna vaikhat hang ci’n genkhia cihi.\n“Khensatna kaneih khempeuh lakah ahamsa penpen hi” ci’n PM panin akhawldinglam nehno kawmsa in genkhia a, mailam ah bang kasemdiam cih genthei naikeng cihi.\nJohn Key pen gammakai minthangkhat hi a, akhawldingvai pen ama ii mimal khentatna hi cihi. Ahi zongin Media pawlkhat in kum 32 aphakhin ahi azi Bronagh tawh innkuansung nawngkaina aomman ahidiam kici a, amanbel hilo ci’n nial kici hi.\nBangbang hileh hongtungding 2017 kumciang in Term 4 na dingin kaki thawinawnkeiding ci’n genkhia hi.\nAdang makaithak akiteelkik mateng in Deputy Prime Minister Bill English in PM ii nasepteng zomtosuak photding cih kiza hi.\nPM John Key in Weekly Press Conference ah akhawldingvai agenkhiatvat “Surprise Announcement” hi a, hongtungding December 12 ni ciangin Formal Resignation bawltaktak tading cih kiza hi.\nRelated: Taiwan President in Trump ahopih manin China ah thangpai\nItalian Prime Minister Matteo Renzi zong PM nasep panin khawlding cih kiza hi. Tukumsung nungdiak mahin David Cameron zong PM panin khawlgiaplel hi. Asemsuak dingin akideih gammakai pawlkhatlah khawlgiapgiap uh a, akideihnawn hetlo ahi Korea leh Malaysia te ii PM tepawllah mipi in bangzahta lungphona aneihneih uhhangin khawlsawmnai hetlo uhhi. ZD Sawltak #zomidaily\nPrevious: Italian PM in tawpding hingci ~ TK Lian\nNext: Christian Hymn te’ tangthu: Kei Ong Tanpa


url: =Nungzui Suahna #1 ~ Dr. Ngul Khan Pau :: ZOMI DAILY\nposted on 30 May 2015 at 3:00 am Lomkholna: Article, Biakna, Ngulkhanpau\nHippolytus, Rome Khua bishop in AD 215 in Apostolic Tradition cih agelhna ah tua hun lai-in Jesu Khris nungzui taktak hi dingin hun khen li om ci hi. Banghangin tua bangin khen hiam i cih leh tua hun lai-in bawlsiatna hatlua ahih manin Khris nungzui dinga thupukna bawlte’n Ama min tawh si ngam ding lungsim nei uh hi. Hun khen lite hih bang hi:\nl The Seeker period: Jesu Khris tawh kisai lunglutna nei-in Ama thu mite kiangah dong.\nl The Hearer period: Jesu Khris thu a kicingin mite tung panin sin leh zak hun.\nl The Kneeler period: Jesu Khris gumpa leh Topa in saang a, baptisma ading kisakkholh hun.\nl The Faithful period: Baptisma ngah zawh ciangin nungzui muanhuai suah hun.\nl Seeker Period (Khris zon hun) – unchurched (kikhopna biakna neilo a om hun, ahih hangin lungsim sungah Khris kisapna thei a lunggulhna neih hun)\nl Hearer Period (Khris thu zak hun) – new believer (Jesu Khris sungah nuntakna nei hun)\nl Kneeler Period (Khris biak hun) – maturing believer (Khris sungah khantoh hun)\nl Faithful Period (Khris ading muanhuai hun) – incorporating among the faithful (Khris adingin nuntakna tawh muanhuai takin nuntak hun)\nDietrich Bonheoffer in, “Khris in ka nung hong zui in a cih ciangin, a nung zuih ding leh si dinga sapna hi,” ci hi. Khristian i hih manin nungzui kihipah lo a, nungzui khempeuh Khristian a hilo omlo hi. Greek pau ah “nungzui” cih kammal nam nih in om a, manthano 25 vei Thuciam Thak ah kizang hi. Mathetes ahih leh 264 vei Gospel bu lite leh Sawltakte Tangthu ah om hi.\nGreek mite ngaihsutna ah nungzui cih pen sia khat nuai a sinna nei, khutsiam sinna ah siapa sepzia bawlzia en a, ama khutnuaiah sin, ahih kei leh sum leh pai meetbawlna ah a siapa bawlzia en a kisin cihna hi. Lai Siangtho sungah, Moses nungzuite (John 9:28), Pharisaite nungzuite (Marka 2:18) cih bang a om hangin, Jesu nungzuite a tuam vilvel in Ama thugen zui bek hi loin Amah mah zui ngiat uh hi.\nJesu in a nungzui dingte sam a, Ama thugen zui ding bekin hilh lo a, Amah tawh kikhawl ding, nasem khawm ding, gimna thuak khawm dingin sam hi. Jesu hun lai-in a nungzui nuamte in amau deih Rabbi kiangah, “Kong zui thei ding hiam, na nuaiah ka sin thei ding hiam?” ci-in ngen uh hi. Ahi zongin Jesu in amah a zui dingte sam hi (Mathai 4:19). Jesu in a sap mite Amah a zui dingin a sap ahi hi. Zui ding nei mite ahi uh hi.\nJesu in a sapte’ kiangah na khempeuh nuam dingin buaina khat zong omlo ding ci loin, Amah zui nuamte adingin amau nuntakna nangawn taan lawh ding ahihna, nisim-a singlamteh pua a zui ding ahihna gen hi. Amah nungzuihna a gen ciangin a ut khempeuh hong pai un ci loin “mi khat peuh in kei hong zuih nop leh” cih tawh pan tawntung hi (Luka 14:26-27).\nBuddha a sih ding ciangin a nungzuite in, “Bang ci-in kong phawk ding uh na deih hiam?” ci hi. Aman, “Kei mimal bangmah nong phawk ding uh kisamlo hi. Na phawk ding uh kong thuhilhte na ciamteh un,” ci-in vaikhak hi. Jesu vai tawh kilehngat hi. Banghang hiam cih leh a thugen bek phawk ding ci loin, amahmah phawk ding lim gen hi.\nNungzuisuahna i cih ciangin Amah thei ding, Amah it ding, Amah um ding leh Amah tungah kipumpiak ding cihna hi. Khris in Ama nungzui dingin hong sap ciang deihna ngimna nei-in hong sam hi. “Note in kei na hong teel kei uh a, ahi zongin keimah in note ka hong teel a, note va pai-in a kimang tawntung ding gah a gah dingin ka hong seh hi. Tua ahih manin keima min suangin Pa kiangah na nget peuhpeuh uh hong pia ding hi,” (John 15:16).\n1. Teel a om: Hong teelpa Jesu hangin ei leh ei thupi i kisakna hiam siam i kisakna nusia in hong teelpa na thanuam takin i sem ding hi. Olympic a kidem dingin teel khiat mite’n amau thanopna ciang bekah kinga loin teeltuam ahihna uh hangin thaneih khempeuh tawh pang uh hi. Ama ut thu tawh hong kihel mawkmawk hi leh tua zah in tha pialo ding uh hi. Teel khiat ahihna uh zahtakna, hampha kisakna tawh kidimin a gam flag uh gamdangte tungah a kisangkhaina dingin hanciam uh hi. Tuhun Khristian nuntakna bang hangin thanem hiam i cih leh teel a i om lam i mangngilh man hi. Nungzui ding khensat ing i cih ciangin hong sampa Pasian lam sangin eima thupukna lam ki-uang genzaw hi. Nang thupukna zong Pasian sapna omloin bangmah hi tuanlo ding hi.\nAhi zongin, Pasian in a tapa Jesu Khris ah nang leh kei hong sam hong teel ahih lam theician leng i pumpi zong a nungta biakpiakna a zat ding i kiphal ding uh hi. Nungzui masate in Pasian sawlna ngah ahih lam uh mangngilh lo uh hi. Sawltak Paul in, “Ahi zongin kote pen, van gina tumlo a zuak mite tawh a kibang ahi, Pasian’ thu a gen mawkmawk midangte bang ka hi kei uh a, Pasian in a nasem dingin kote hong sawl ahih manin Khris nasem hihna tawh ama mai-ah lungsim takpi tawh thugente ka hi uh hi,” (II Kor 2:17). “Pasian in hong hehpihna tawh hih nasep hong pia ahih manin ka thanem hetkei uh hi,” (II Kor 4:1). “Sanggamte aw, Pasian in note hong it in ama mi dingin a hong teel khitna thu ka thei uh hi,” (I Thes 1:4). Hong teel leh hong sampa hangin Paul in, “Na pumpi uh, Pasian in a hong piak, note’ sungah a teng Kha Siangtho’ biakinn ahih lamtak theilo na hi uh hiam? Note’ pumpi, nomau’ neihsa hilo a, Pasian-a’ ahi hi. Note pen Pasian in a hong leisa na hih manun na pumpi uh Pasian’ minthan’na dingin na zang un” ci hi (I Kor 6:19-20). Tua banga sapna ngahte, teel tuam leh Jesu sisan tawh lei mite ahih manun gimna tawlna, supna, baina na thuak zo uh hi. Tua hangin sapna ngah mite kilawm kituak nuntakna na nei uh hi (Ephesa 4:1).\n2. Khat guak nungzui omlo: I Lai Siangtho simna John 15:16 i et kik ciangin Khris in eite Amah zui dingin hong sam khawm ahih lam kimu hi. Ama itna kha nuaiah khat leh khat ki-it ding, nuntakna zang khawm dingin hong sapte i hi uh hi. Jesu Khris nungzui i hih ciamtehna lim khat leh khat i ki-itna hi. “Note tungah ka hong piak thak thu in: Note khat leh khat na ki-it ding uh ahi hi. Note ka hong it mah bangin note khat leh khat na ki-it un. Note khat leh khat ki-it le uh cin keima nungzuite na hihna uh mi khempeuh in hong thei ding uh hi,” a ci hi (John 13:34-35). Khristian masate nuntakzia leh ki-itzia Rome mite’n a muh uh ciangin, “En un, amaute bang zahtakin ki-it uh hiam?” na ci uh hi. Tuhun Khristiante i kim leh kiang mite’n bang hong ci tam maw?\nNungzui mi hih ding thubaih hilo hi. A hangin gimna leh thuakna tawh kigawm hi. Jesu in tua gimna thuakna sungah kong ompih ding ci hi. Khat guak a thuakna hi loin Topa tawh thuak khawm dingte i hi uh hi. Jesu min tawh nuntakna pia masa pen Stephen a sih kuanin, “En un! Vantung kihong a, Pasian’ taklamah Mihing Tapa a ding ka mu hi,” a ci hi (Sawl 7:56). Bang hangin Jesu tu loin ding hiam? Ama min a sihna thuak masa pen ding suang tawh kideng a muh ciangin vantung tokhom tung panin Stephen dawn dingin a dingto hi. Topa min tawh na thuak ciangin vantung tokhom in zong nang hong phawk hi. Topa in Amah nungzui muanhuai hi dingin thupha hong pia hen. Rev. Dr. J.M. Ngul Khan Pau\nPrevious: Zomi leh Zogam Hiah/Hihlaai-ah/Hihtak-ah/Hiai-ah!\nNext: Nekna dawnna leh Vantunggam tunna ~ Rev. Fr. Damian Dal


url: =Syria Rebels te’n Aleppo leilu-nisuahna khempeuh khahsuahta ~ TK Lian :: ZOMI DAILY\nposted on 29 November 2016 at 4:26 pm Lomkholna: News, Syria, Thangkhanlian, World\nNov. 29, 2016: Syria leh Hezbollah galkapte kipawlin tung lam panin Russiate huhna tawh rebels ten a ukna Aleppo nisuahna lam northern neighbourhoods kicihna mun khempeuh zan in la ta uh a, hih pen Syria leh a pawlte ading gualzawhna lian pen pawl leh rebelste supna lian pen hi kici liang hi. Hih Aleppo nisuahna-leilu lam pen rebels ten 2012 panin a uk uh hi a, hih mun khahsuah ta uh ahih manin Aleppo nisuahna lam teng a khahsuahna ding uh nam hiaihiai ta hi kici uh hi. September 2015 panin Russia in Syria kumpi a huh khit nung rebels ten gam lianpi khahsuah ta uh hi.\nZan-a Syria galkapte leh a pawlte lakna pen Syria rebels kicite sunga kihel rebels kici pawltuamte leh jihadist a kici Fateh al-Sham-te’ ukna Sakhur, Haydariya leh Sheikh Khodr district-te hi a, Kurdish rebels (fighters) ten zong rebelste khut panin Sheikh Fares laksak uh hi ci-in Syrian Observatory for Human Rights (SOHR) director Rami Abdel Rahman in gen a, 2012 panin rebelste guallelhna nasia pen hi lai hi ci-in gen beh hi.Tu-in north-east Aleppo khempeuh Syria kumpi khutah om ta hi.\nSOHR in Nipini in Aleppo nisuahna panin khua sung mite 10,000 galtai uh a, mi 6,000te Kurdishte’ ukna Sheikh Maqsud ah tai uh a, mi 4,000te kumpi ukna Aleppo nitumna lamah tai uh hi ci hi. State television in bus dum in rebels kipiakhiate (surrendered) leh nautang mite kumpi in Aleppo nitumna lamah a puakna uh suaksak hi. Kurdish rebelste Syria kumpi leh rebelste tawh kipawl loin daang om (neutral) uh a, ahih hangin Syria kumpi langpang (opposition) ten bel Aleppo lakna dingin Syria kumpi tawh kipawl hi ci-in ngawh hi.\nKumpi ukna Aleppo nitumna lam ah mi 1.2 million teeng a, rebelste ukna Aleppo nitumna lam pen mi 2,50,000 kiim teenna ahi hi. April-May 2011 in Aleppo ah kumpi deih lo a kiphinna na piang a, kumpi in bengdai pah hi. July 20, 2012 in Syria galkapte leh Free Syrian Army (FSA – galkap pan-a taikhia leh thau tawite- tu-in rebels kicite lak-a kihel)-te nasia takin na kikaptuah uh hi. August 2015 in Syria galkap ten thaupi leh vanleng zangin nipi kal nih sung rebelste a kap khit ciangun Christiante teenna mun teng la zo kik hi. Tua khit a kipanin kumpi ukna nitumna lam leh rebelste ukna nisuahna taangtang leh tahum in bangin hong kikhen hi.\nRelated: Pope Francis leh AirAsia neipa Tony Fernandes te kimu khawmding\nSept. 30, 2015 in Russia in Syria kumpi huh hong kipan a, Syria galkapte leh Hezbollahte tawh kipawl in Feb. 1, 2016 panin Aleppo province sungah rebelste kap kipan uh hi. July 17, 2016 in Syria galkap ten Aleppo nisuahna lam-a huhna van puaklutna lampi teng khakcipsak in umcih uh hi. Sept. 22 in Ceasefire kipalsatna hangin Aleppo bup lakna dingin Syria galkap leh a pawl ten galdona pan kik uh a, US makaih in nitumna lam gam rebels gum ten Syria leh Russia in human rights palsak hi ci-in naungek kap na bang ngeingai uh ahih manin galdona kikhawlsan mun mahmah hi.\nSource :AFP/The Hindu/Al Jazeera and Agencies/ Thang Khan Lian\nPrevious: 2016 GZA Khawmpi Lawhcing\nNext: Khalistan Movement makaipipa kiman kikta ~ TK Lian


url: =Naupangno kum 3 aphapan khat anu in mawtaw tawh taihlumkha :: ZOMI DAILY\nposted on 16 February 2018 at 8:49 pm Lomkholna: Malaysia, News, Sawltak, World\nMalaysia, Johor, Masai, Taman Rinting khuasung ah nupi khatin atano kum 3 aphapankhat mawtaw tawh taihlum kha cih NST pan kiza hi. Wednesday ni in ataihkhak hi a, Hospital Penawar Pasir Gudang ah kipuak himahleh zato atunphet in sipah cihi.\nAmeltheih tanau te khatin agenna ah tua naupangno ii anupen kum 30 gualpawl aphakhinkhat cihi.\nWednesday sunlam 12:30pm hunpawl in innpanin anu avakkhiading in Perodua Alza mawtaw tawh apaikhia hi a, mawtaw amai ah atano aomlam theikhalo in mawtaw maiah ataihkhak khitciangin Meter 10 sungkhawng taalkaih suakkha cihi.\nAnu in hih atano pen innsung ah asanggamte tawh aomkhawm in angaihsut ahihi. Asanggam dangte 4 leh apa pen innsung ah aom uh hi a, tuatetawh atano pen aomkhawm in angaihsut ahihi.\nAhi zongin innpanin mawtaw tawh apaikhiatkhit Meter 10 bang apaikhit ciangin mawtaw amailam ah a awhdankhat om cih phawk ahih manin, mawtaw khawlsak in a etkhiat ciangin atano ataihkha nahimawk hi.\nTuaciangin amanlang in zato ah taipih vingveng uh himahleh ziakai khinta in, zato atunphet in atano pen sisuakta hi.\nAnu in agenkhiatna ah mawtaw amailam ah ninbung Garbage dankhat a awk omin, tuaciang in kumkhia in ka et ciangin katapa anuai ah na om cimawk hi.\nInnpan in kapaikhiat laitak in hih atapa pen innsung ah aom hi a, bangci bangin mawtaw mai ah na tungtheihiam cihpen lamdang kasa mahmah hi ci’n genkhia hi.\nMore: Pamaih luazen sicia maw naunau San Hoih (kum 1 leh kha 10)\nHihvai tawh kisai in palik thunei ahi Seri Alam district deputy police chief, Deputy Superintendent Norazam Shaari inzong hih thupiang pen apiangtakpi hi a, apianna anutektek in kamsiatna tawh atano ataihlumkha ahihi ci’n genkhia hi. Sawltak #zomidaily\nPrevious: Malaysia, Johor ah damiah in aki ummawhkhat palik te’n kaplum\nNext: Telenor Myanmar te’n “Guinness World Records” pahtawina ngah


url: =A Thu Telcian Masa In ~ Khat Thang :: ZOMI DAILY\nposted on 15 January 2015 at 12:48 pm Lomkholna: Article, Khatthang\nMeileng hong pai khia ciangin tangval pa in akimlapam khuadak laplap kawmin hong lungdam luakeii hi. Window omna lamah a Pa tawh hong tukhawm hi. Window ah a khut lam khia in huih kimut sak hi. Hong ku buabua in, “Papa aw singkungte zong meileng nung zui in hong delh uh hi lo maw!” hong ci hi. A Pa in ahih leh nuih mai kawmin a tapa lungkim pih mahmah hi.\nA gei vua tu nupate in zong tangvalpa tatzia zumhuai sa luain hong en gega ta uh hi. Tua laitakin guah hong zui ahih manin tangvalpa in a khut zankhia leuleu in guahtui hong dawh hi. Hong ku buabua zelin, “Papa guah zui ei, guahtui ka khut tungah kawt na mu hia Pa” hong ci hi.\nNupate zong kidek zo nawn lo uh ahih manin Papi pa hong hopih uh a, “bang dinga na tapa zato paipih in lungsim lam Siahaute bawl sak lo na hi hiam?” ci-in hong dong uh hi. Papi pa in zong dam takin, “Aw, ko tumah a zato panin hong ciah khia ka hi uh hi. Tu ni pen ka tapa’ mit in khuavak kici a muh masak ni ahi hi” ci-in dawngkik hi.\nLaisim ulenaute thu khat pepeuh a hang telcian lopipi in, mawk gen ziauziau huai het lo hi. “Don’t draw conclusions until you know all the facts” Khat Thang\nPrevious: Zolai Simbu Kum 100 Cin Pawi Ah (9) ~ Hau Za Cin\nNext: Tulaai Leitung Thuthang Tuamtuam Updates Jan 15,2015


url: =Hong ngaihsut huai sim pian ta hi :: ZOMI DAILY\nHong ngaihsut huai sim pian ta hi\nposted on 12 May 2015 at 2:28 pm Lomkholna: Article, ZomiQuavadis\n1. Nang hong it a hong hopihna kammalte pen ciamnuihna na sak a na nuihsan ziauziau lel leh a naupang na hi nawn kei a, lamet nei a hong kikholhpihte lawm hoih khat bangin na ngaihsut ziau leh nang pen a kum tam sim pian ta na hihi.\n2. Na sanggamte ta te lakah it deuh na neih a, khuasung na vaak ciangin nang bulh ding khedap lei lo in na sanggamte ta te ading muamkhum na leisak zawk leh na kum tawm nawn lo cihna hi. Lungsim picing nei ta, thukhual ta cihna hi.\n3. Pil kisa pian ta in, innkuan sung sum lut leh pusuak khempeuh na telpih ni ciangin nang pen uhaam ta cihna na hi a, nang thu lo tawh na innkuanpihte in thu bangmah khentat ngam nawn loh ahih leh nang pen na kum tam ta cihna hi pah hi. Zi/Pasal nei lo kum 40 phial pha ta cihna hi teh!\n4. Na zun gim mahmah zong hong namsiat mahmah ni ciangin, phun na hat mahmah hun leh nang hong lungkimsaklote nasia takin na tot\ntheih ni ciangin na kum pen 40 val ta cihna hi.\n5. Zan khawng vengsung khuasungah tonpih nei lo a nang bek na vaak khiat ngam ni, zingsang zong na ut tanvei lum ta lecin kuamah in hong tot nawn loh ni leh na kikholpih teng a tamzaw khangote vive hong hih ni ciangin nang pen na kum tawm nawn lo cihna hi.\n6. Lum baih ning na cih ni in na ihmu thei kei a, lum hak ning na cih ni in na ihmut a suak pahpah leh hoih tak kisit pha in. Na kum tam mahmah ta cihna hi. Zi or Pasal neih hun mahmah ta cihna hi!\nHong ngaihsut huai sim pian ta hi.\nPrevious: Dollar Million khat val aki khaizeizai McGuire’s Irish Pub\nNext: Hello…. Lamka – 1 : We Hear You ~ Hau Za Cin\nJapan puteek kum 112 apha khinkhat leitung ah pasal kumtampen in ki ciamteh\nZomi Census Conference (24.01.2014)


url: =Thanksgiving Day cih hong pian khiatzia. - Laibu Saal\nHome > Thuluui/Articles > Thanksgiving Day cih hong pian khiatzia.\nThanksgiving Day cih hong pian khiatzia.\nAmasa in America gam panin hong piang khia ahih manin America gam hong pian khiatzia leh USA cih hong pian khiatzia ban-ah sum aneih zia uhleh thanksgiving pianzia tawh gen masa ding hihang. Tua zawhteh Thanksgiving hong pianzia tawh zom suk ding hihang.\nAmerica cih min hong piandan hih bang ahihi. German mi Christopher Columbus in 1492-1502 kumsung in tulaitak South America gamlam hong zinkhia hi. Kum 7 khitciangin, a lawm hoih mahmah ahi Amerigo Vespucci (Eng. Americus Vesputius) in zong tulaitak America gam lam tembaw 4 tawh hong zin a, Asia tawh a kizom khalo gam lian mahmah om hi ci in New World cih min vawh hi. Hih New World cih min a vawh pen laigelh siam mahmah Martin Waldseemuller in news paper ah Vespucci min tapsak in America cih lai hong hawmkhia in 1499, 1502, 1507 kumte ah Europe gam sungah hih thu kizel khinta hi. America gam min pen Amerigo Vespucci (Eng. Americus Vesputius min pan ih ngah ahi hi kici thei hi.\nUSA cih min hong piandan leh suahtakna a ngah dan uh hih bang ahihi. The Great Britain khut nuai pan America gamke 13 te in 1765-1783 suahtakna dingin na do uh a "The American Revolution" kici hi. July 4th, 1776 ni in British khut nuai pan in suahtakna (Independence Day) ngah ni in kiciamteh hi. Gamke 13 kipawl khawm in a dokhawm ih hih ciang ci in, United Sates of America cih kammal hong gelhkhia masa taktak pen Thomas Jefferson hidingin kigen hi, representatives khem-peuh in zong thukim in, United States of America cih min kizang suak a, State 13 tawh kipan hi in, tu in State 50 bang kiphata hi. Street minte ah Jefferson cih min na muh sim in United States cih kammal hong zangkhia masa pen cih phawk huai hi.\nSum a neih masak zia uh tawm gen beh leng. USA sum (laidal) khem peuh lakpan a kibawl masa penpen One Dollar ahi hi. 1795 kum in a US min tawh sumtang "the Long Hair Dollar "cih kibawl khia masa penpen hi. Sumtang a neihma un Spanish Dollar kici sumtang na zang toto phot uh hi. Siktang pan laidal ciang ah a zattoh uh thu tawm ih kikum dinga, 1957 kum pan tu ciangciang numei naupangin zong Dollar dawla..cih in i gentheihna tua dan ahihi.\nGeorg Washington in gualzawh a ngahpihteh Topa tungah a lungdamkohna a pulak na pen\n(2).Human Right cih tawh hong piangsak Pasian ahihna pulak masa in lungdamko khia hi.\nZomi Thanksgiving i cihcih hong pianna dingin USA kumpi masa pen ahi George Washington in November 26, 1789 ni pen USA gambup Lungdamkohna Ni (USA Thanksgiving Day) a zat dingin pulak khia hi. Hi mahleh a nungah USA kumpi sem Thomas Jefferson, lej Andrew Jackson ten thukimpihlo uhihi. Tua banah USA tualgal (Civil War) bei khit October 3, 1863 ni-in USA kumpi 16 na ahi Abraham Lincoln in America mi khempeuh dong kik-a, November nipi nunung (The last week of November) pen National Holiday dingin kipsak uhhi. 1939 kum ciangin USA kumpi Franklin D. Roosevelt in zum nasemte leh vanzuak vanleite in Christmas hun dan mahin van khat peuhpeuh a taem manzaw leh a Tex omlo ding pawl khat hong piannang pulak khia hi. Tuni dongin USA gam sungah Thanksgiving ni pen kumpizum kikhak ban-ah van pawlkhat ki mantak in ki zuak hi.\nUSA Thanksgiving Day kibawl ciangin USA gam tualsuak miten a zatzia uh pen Sai Aksa le Vaimim Zohuan uhhi. Tua Sai Ak Zohuan(Tuihuan) le vaimim a deihna bulpi pen abeisa hun khat lai-a khualzin (pilgrims) a pu, a pate phawkna ahi hi. Aksa Zohuan cihte Mikangten Zohuan panin hong theih khiat uh hi thei dingin ka um phial hi. Khuado pawi leh pawi tuamtuam Zomi ten i bawl ciangin ki Zohuan tangtang zaw hi. Tua banah Sai Ak, Zo Ak, Vaimim leh Singgah lim(picture) tuamtuamte inn zepna in nei uha, letsong in zong kipia uhi. Khristian Khualzinte tangthu (The Pilgrim Story) pen USA tangthu sungah abeisa 17th, 18th, 19th, 20th, 21st Century leh mailam hun sawtpi ah a mang ngei nawnlo dingin kiciamteh hi. Tua bekthamloin Pilgrimte phawkna dingin, Pilgrim Hall Meseum, American Meseum of Pilgrim Possesions kici No. 25 Court Street, Plymouth, MA, USA ah Inn lianpi khat kilam hi. Tua innpi sungah "Tanglai Pate upna’’ cih laimal kigelh asimkha a mu kha khempeuh in a pu apa te uh phawkna khang semsem sak hi.\nUSA gam panin hong ki pan khia ahi Thanksgiving tawh ki sai tuhun ciangin USA gam sungaom Zomite bek hilo mun tuamtuam aom Zomite tung na lengah ki lawh in a munmun ah USA gam mite zat bangin November nipi kal nunung, a ni 4 na simin ki zangh kawikawita hi.\nAkai khawm : Thang Thawn Tuang Guite\nZion Tangko Hawm 3, 4.\nDraft - Zomi eLibrary Ni Thupi Taangthu Thuluui/Articles\nItem Reviewed: Thanksgiving Day cih hong pian khiatzia. Description: Rating: 5 Reviewed By: Cinpu Zomi


url: =LESSON 6 | Oct 30–Nov 5 ~ MUC\nLESSON 6 | Oct 30–Nov 5\nAdmin 10:15:00 PM Articles, Sabbath School Lesson\nLESSON 6 Oct 30–Nov 5\nBANG MINAM IN A LIAN MAHMAH MINAM HIAM?\nTu Kaal Sung Sim Ding: Thkna. 4:1–9, Matt. 15:1–9, Gam. 25:1–15, 1 Kor. 10:13, Thkna. 4:32–35, Matt. 5:13–16.\nKAMNGAH: “Tuni-in note kong hilh thute bangin thukham le ngeina kip a man a nei minam lian koi-ah om ahi hiam? (Thuhilhkikna 4:8).\nThuhilhna 1-3 in tangthu tungtawnin thuhilhna hi-in, Israelte in tua dinmun a tuntheihna thute kipulaak hi. Thuhilhkikna 4 panin thugenna tawh kipan hi. A beisa thute theih nading bekin kigenkik hi lo-in, tua thupiangte in ngimna nei hi; Israelte lakah Pasian hehpihna nasepna leh Ama vangliatna kilatna thute a phawk nading uh ahi hi; amaute in siatna sung tungkik uh hi taleh Topa in amaute tawh a thuciam tungah a ciampel kei hi.\nThuhilhkikna 4 kipatna-ah Hebrews kamin ‘attah’ cih tawh kipana a khiatna in “tu-in” cihna hi. Israelte in sawt nailo hun a thupiangte enpha kik uh hi; Pasian in tua dinmun tunpih ahihna a phawk thei uh hi. Tua hi-in tu-in cih kammal in a beisa-in Pasian makaihna a thuhkikna-un, tu a kipan Pasian sawl bangbang amaute in sem ding uh hi, cihna hi (Thkna. 10:12).\nTua hangin tu-in cih kammal tawh kizompahin ‘shama’ cih kammal tawh kizompah hi. ‘Shama’ a khiatna in ‘za un,’ ‘ngai un,’ ‘thumang un,” cihna hi. Hih kammal in Thuhilhkikna buppi sungah kimu thei hi.\nTua hi-in Thuhilhkikna in note adingin Keima nasepnate hangin tu-in Keima thupiakte na zui ding uh hi, cih tawh kipan hi.\nBehlap kei inla, hepkhiat nei kei in\nThkna. 4:1, 2 sim in. Topa in ama thukhenna leh thukhunte tawh kisai-in bang vauhilhkholhna thu kiza-sak hiam? Bang hangin hih hilhkholhna in amaute tungah hilhkholhna kipiapah hi ding hiam? Thkn. 12:32.)\nThukhennate leh thukhunte zui a, lakkhiat ahi a, behlah ahi zongin bangmah nei lo dingin Topa in amaute a hilh hi. Bang hang hi ding hiam? A tawpna-ah banghangin mi khat peuh in Pasian thukham khelnuam hi ding hiam?\nAhang thu i thei hi. “Satan in vantung pekpanin Pasian thukham a khel zawh nadingin tawlnga lo-in a hanciam den hi. Satan in Pasian thukham pen kicing lo hi; phuahphat bawlphat kisam hi, ci-in a zuauphuah vantungmi kimkhat a um uh hi. Tuhun Khristian tampi in zong a kamun a pulaak loh uh hangin a gamtatna un Satan khemna um ahihlam kilangsak hi.” Ellen G. White, Selected Messages, Book 2, p. 107.\nNidang Israel mite tangthu ngaihsun lehang thukham a kin loh manun gimna a thuak nate kimu thei hi. Amau gimthuakna kimkhat in thukham a behlapna hangun a thuak gimna zong kimu hi. Thukham sung a om lo khat amau hoihsak bangin a gamtat manun a tawpna-ah thukham palsatna mah suak veve uh a, gimna tawh kipelh tuan lo uh hi.\nMatt.15:1–9 sim in. Koi bangin Moses in Israelte tungah a hilhkholh bang thu guipi kipulaak hiam?\nHebrew mite in kamciam gam a tun uh ciangin amaute tungah kipia hilhkholhna thute, gentehna-in milim bia kha kei un, cih thute a phawkkha nawn kei uh hi. Khat veivei Yahweh bia napi-in milim biakin pagan sung a tung uh hi. Jesuh hun ciangin amaute in mihing thukhun, ngeina thukhun tampi behlapin, hih thukhamte hangin Pasian Thukhamte a nawlkhin uh hi. Tua hi-in thukham hepkhiat ahi a, behlap ahi zongin, a mi buppi-un thukham khelna suak ahih manin thaman a thuak uh hi.\nBangci bangin Pasian in hong sawl thute hemkhia lo ding leh behlap kha lo dingin kidawm ding i hiam?\nPeor Mun a Baal\nThuhilhkikna 4:3, 4 sungah a beisa thute siksanin Israelte tunga thuhilhnate kimu thei hi; amaute in a beisa huna thute phawkkik ding uh a, a mailam kalsuanna uhah limtakin a nuntak theih nadingun thuhilhna hi.\nGam. 25:1–15 sim in. Bang thupiang om a, tua lawhsapna panin bang thumanphate mukhia-in a kalsuanzia ding uh hilh hi lo hiam?\nIsraelte in amaute kimkota om namdang pagan biakna zuite khempeuh thahin a hawlkhiatnate i muhtakteh nop i saklohna khat om hi. Ahi zongin hih thute a pianna ahang ngaihsun lehang Pasian thupiak i telthei ding hi. Israelte in amau kimlepaam mite tungah a man Pasian adingin teci hi ding uh hi; Amah bek mah Pasian ahihna kilangsak ding uh hi. Israelte in a man Pasian biakna-ah mite etteh hi ding uh hi. Pasian geelsakna bangin amaute in gamta lo uh hi. A kimlepaam a om pagan pasiante bia-in, leitungah Pasian a kilangsak ding kimlai amaute in Pasian langpanin nungta uh hi.\nHosea thuhilhna sungah numei leh pasal paaktatna in a nungta Pasian taisanin milim biakna limciinna khatin kigen hi mah taleh, (Hosea 4: 12- 14) Israel mite mahmah in namdangte tawh taksa numei leh pasal paaktatna tawh kidim uh hi. Satan in namdang numeite tungtawnin nasemin Israel mite a mawhpih dingin a zol uh hi.\nNumei pasal mawhna in thu upna zong siasak hi. Tua bangin numei pasal mawhna a bawlna panun Israelte in Peor a Baal biakna sung tungkhin uh hi; pasian biakna tawh kipawl uh hi. Amaute tungah hilhkholhna tampi kipia taleh amaute in ci le sa deihna zui-in amaute lunggulhna bangin a gamta uh hi.\nBangci bangin tua bang thu piang thei hiam? Tua bang a pian ding hamsa lo hi. Amasa-in amaute in sia leh pha a khentel theihna uh zang lo-in, lungkhauh uh a, numei pasal mawhna awlmawh lo-in tua panin milim biakna hamsa nawn lo hi. Satan mungtup a tangtungsak uh hi. Amaute in siatna sungah kia semsemin, amaute khat in Moses omna mai, biakbuk tual, mite kahna mun biakbuk tual dongah Midian numei khat hong tonpih zah dongin kisia uh hi.\nI ngaihsutna leh i pumpi in kiptakin kizopna nei hi. I ngaihsutna in i pumpi a huzaap mah bangin i pumpi in zong i ngaihsutna huzaap thei hi. Bangzahin numei pasal paktatna in thu upna leh thu zuihna-ah lauhuai hiam?\nTopa Na Pasian Beel Tinten In\nBaal Peor mawhna mi tul tampi in sihna thuak uh hi. Baal Peor a zui khempeuh kisia khin uh hi. Ahi zongin mi tampi mah in Topa langpan lo uh hi. Hih mite in kuate hiam?\n“Ahi zongin Topa na Pasian tungah citakin Amah mah beel na hihmanun note in tuni dongin a nungta na hi uh hi” (Thkna. 4:4). Koi bangin hih in mawhna lampi a tawn mi leh mawhna lampi a tawn lo mi kilamdanna hong hilh hiam? Tu-in ei adingin mawhna leh zia-etna leh Pasian vangliatna tawh kisai bang thu hong hilh hiam?\nThkna. 4:4 sungah Peor a Baal a zuite leh Topa a zui mite kilamdanna hong hilh hi; Baal a zui mi khempeuh in sihna thuak uh hi; ahi zongin Topa tungah a citak “note” in a nungta-lai na hi uh hi, cih thuhilhna kimu thei hi. Baal leh Topa zui-khawm cih om thei lo hi. Jesuh tawh kipawl mi maw, ahih keileh Jesuh a langpan mi maw, ci-in khennih bek om hi (Matt. 12:30).\nHebrew kammin ‘dbq’ a khiatna in mi khat tungah ciampel lo-in kiptakin ki-apna, letkipna a pulaak kammal hi. Hih kammal ahong piankhiatna in Pian. 2:24 ah, mipa in a a nu leh a pa nusia-in a zi tawh kigawm ding uh hi, cihna munah kimu thei hi. Ruth 1:14, Thkna. 10:20; 11: 22; 13:4; 30: 20 sungah zong kizang hi. A vekin a gennop uh kibang hi. Pasian tungah cihtakin Amah mah lenkip ding cihna hi. Cihnopna-ah amaute in Topa tungah kipumpiak ding uh a, Ama vangliatna leh Ama tha a muang ding uh hi.\nIsraelte in a phawk ding uh thu in Pasian tungah citakin Amah zui tinten dingin khensatna nei ding uh hi. Tua bangin Topa tungah kiptakin nungta ding cih a khensat uh ciangin, Ama vangliatna in mawhna panin amaute a dal thei ding hi.\nJude 24 leh 1 Kor.10:13 sim in. Thkna. 13:4 sunga thu Thukhun Thak in a pulaak bang thu kimu thei hiam?\nPasian in citak hi; Amah in mawhna sung puk loh nadingin a hong kem thei hi. Ahi zongin, Peor a Baal a bia lo mite bangin eite in zong Topa tung a citak ding leh Amah lenkip tinten dingin i khensat ding kisam hi. Tua hileh bangbang zia-etna i tuak zongin i puk kei ding a, Topa tungah a citak ding hi.\nKoi bangin thungetna, Lai Siangtho sim a kantelna, biakpiakna leh thu-um mite tawh kipawlna in citakin Topa letkipna hong huh hiam?\nBang Dingin Israel in Lian Ding Hiam?\nThkna. 4:4 khit a thute in Lai Siangtho buppi adingin thupi mahmah hi. Thuhilhkikna Bu sunga thu bulpi hi, kici thei hi. Tua zom a kigelhte in hilhcianna hi, kici hi. Tua thute hong hilh thu guipite in tuni-in zong i nuntakpih ding thu hi lo hiam?\nThkna. 4:5–9 sim in. Bang hangin Topa in Israelte tungah a sep thute Moses tungtawnin pulaak hi ding hiam?\nTopa in Israelte in a tuam vilvel na a sem dingin sapna ngah ahihlam uh a theih ding uh deih hi. Amaute in minam lian hi; Pasian in Chaldee panin Abram samkhia-in minam lian khatin a bawl bangin, “Note zong minam lianin kong bawl ding hi,” ci hi (Pian. 12:2;18:18).\nTua bangin minam lian dingin sapna a ngahna uh a hangin leitung minamte adingin thupha ahi ding uh hi (Pian. 12:2, 3). A tawpna-ah leitung adingin Jesuh in thupha hi taleh, Messiah in Israel khanggui sung panin a hong khangkhia ding hi; Messiah hong tun mateng amaute in leitung khuavak hi ding uh hi. “Jakob minamte a laamto ding le a suaktalai Israel mite a ngei uh a bangsakkik dingin keima nasem na hihna pen a baih lua mahmah nasep ahi hi. Keima hotkhiatna in leimong dong a phak theih nadingin minam dangte tungah khuavak ahi dingin nang kong pia ding hi,” hong ci hi (Isa. 49:6). Amaute bek in hotkhiatna ngah ding uh hi lo-in, amaute tungtawnin a man Pasian leitung kilanghsak ding uh hi.\nIsrael in Pasian bia-in Ama na a sem ding uh hi; Amah in vankhuanuai a piangsak Pasian hi; Amah in vantung leh leitungah Topa hi; pagan biakna-ah suangte, singte leh dawite a bia uh hi (Thkna. 32:17, Late 106:37).\nBangzahin kilamdang hiam? Israelte in teeltuam mi ahihna thu a pulaakna-ah Moses in thunih a gen hi. Amasa-in Topa in amaute tawh kinai takin om hi; Topa in biakbuk tungtawnin amaute tawh a omkhawm hi. Nihna-ah Ama thupiakte leh Ama thukhennate in Ama thukham sungah kihel hi.\nThkna.4:32–35 sim in. Amaute in a tuam vilvelin sapna ngah minam ahihna uh a tel nadingin Topa in amaute tungah bang thugenbeh hiam?\nIsraelte tungah thupha tampi kipia hi, cih pen nial nading om lo hi. Tu-in amaute in tua thuphate tawh bangci nuntak uh hiam?\nNangma Pilna leh Nangma Thu Theihsiamna\nThkna. 4:1–9 in Israelte in a tuam vilvelin minam lian khat a suahna uh in amau nopsak nading hi lo-in gammialah nasem dingin teltuam mi ahihna uh kimu thei hi. Amaute in Topa thupiakte zui ding uh a, Ama thukhunte a zui ding uh hi; Ama sawl bangbang a sem ding uh hi.\nThkna. 4:6 sim kik in. Minamte lakah Israelte pilna leh thu theihnate tawh kisai-in Topa in bang gen hiam?\nEt pakin thupiakte leh thukhennate sungah pilna leh thutheihna a om tawh kibang hi. Ahi zongin tua bang hi lo hi. Topa in amaute tungah thukhunte leh thukhennate a hilh hi; Amaute in Topa thuhilhnate a zuih uh ciangin amaute in pilna leh thutheihtelna a ngah uh hi zaw hi. Amaute thumanna in pilna leh thutheihna a guan hi.\nIsrael in leitung adingin a hoih pen thukham leh thuthunte nei uh hi;ahi zongin bangzahin hoih taleh amaute in tua thukham leh thukhunte zui kei le-uh tua a hoihna om tuan lo hi. Amau pilna, amau thu theihnate in amaute nunna sunga kilang Pasian thukhamte panin a ngah uh ahi hi. Amaute tungah kipia thumante a nuntakpih dingun kipia ahi hi. Tua thupiakte a nuntakpih ding uh hi. Amaute tungah kipia thumante a nuntakpih kei uhleh amau adingin khuavak a om khempeuh, thuman a om khempeuh in hoihna a pia thei tuan kei ding hi; amaute gei a om Pasian bia lo mite (pagan) sangin a hoih zawkna uh om tuan lo hi. Tua hi-in amaute in Topa thupiakte a nuntakpih dingun kihilh phapha hi. Bang hang hiam cihleh thukhunte, thukhennate bangin a nuntak uh ciangin leitung mite mai-ah teci hoih hi thei pan uh hi; tua lo-in thukhunte leh thukhennate in amaute tungah bangmah hoihna a pia thei kei hi. “Amaute in Pasian thukham a nuntakpih uh ciangin leitung minamte mai-ah a lamdangtakin cihtheihna tawh kidim uh hi. Amaute tungah pilna leh siamnate a pia Pasian in Ama thukhamte tungtawnin amaute thuhilh a, mipi thupi suaksakin, dinmun sangah a domto hi. Amaute in thumang uh hi leh, namdangte thuak natnate leh gimnate amaute in a thuak kha kei ding uh hi; amaute in cidamin thahatna tawh a kidim ding uh hi. Amaute cihtheihna khempeuh in Pasian vangliatna, Ama minthanna leh Ama thahatnate a kilangsak ding hi. Amaute in siampi, kumpi a hi ding uh hi. Pasian in amaute pen leitungah minam lian pen a hi dingin a bawl hi.” Ellen G. White, Christ’s Object Lessons, p. 288.\nMatt.5:13–16 sim in. Nidang Israelte tungah a hilh a kilangkiksak Jesuh in eite tungah bang thu hong hilh hiam? Koi bangin tua thu ei Seventh-day Adventist khat in nuntakpih ding i hiam?\nNgaihsutbeh Ding: “Vantungah kidona lianpi a om kipan Satan mungtuppi in Pasian thukham beisak dingin nasem hi. Ama mungtup a tangtung nadingin Piangsakpa langpan ahih manin Satan in vantung panin hawlkhiat thuakin leitungah Pasian langpannin nasemsem hi. Mihingte a hong khem nadingin Pasian thukham palsat dingin mihingte a hong makaih hi. Satan in Pasian thukham langpanin nasem tawntung hi. Satan in thukham khat a hemkhia ahi a, a vekin a hemkhia ahi zongin a tawpna-ah a thuak ding a thaman in a kibang hi. Satan in mun khatah a zawhna panin thukham khempeuh tungah zawhna ngah dingin a hanciam hi; ama huzaap leh ama tatzia in thukham palsatna bek hi; thukham khat a khial mi in thukham khempeuh a palsat hi.’ James 2:10.” Ellen G. White, The Great Controversy, p. 582.\nBaal Peor muna Baal biakna tawh kisai Ellen White in hih bangin gelh hi: “Amaute in pai loh nading munah va pai uh hi; amaute in Satan thaangsiahna sungah a awk uh hi. Satan in amaute music leh lamna tawh a khem hi; sing leh suang a bia nungakte hoihna iplah uh ahih manin Jehovah tungah cihtakna a khahsuah uh hi. Nuamna leh pawi tawh kidim uh hi; si le sa deihna zui-in khamtheih zu in sia leh pha khentel theihnate susia ahih manin pumpi ki-uk zawhna a nei zo nawn kei uh hi. Lunggulhna in amaute ukcip hi; thu-ngaihsut theihna khuakte siatna bawl ding a maizum nawn kei uh hi; amaute in milimte a bia ngekngek uh hi. Amaute in namdang pasiante tungah biakpiakna pia-in, amaute in kihhuai biakpiakna tawh a kidim uh hi.” Ellen G. White, Patriarchs and Prophets, p. 454.\n1. Bangci bangin tuhun ei Seventh-day Adventist thu-um mite in nidang Israel mite dinmun tawh kibangin i om hiam? Bang thu in i kim i paam mite leh pawl dangte tawh a hong kilamdangsak hiam? Tua hi-in i kidot ding thu in: koi bangin i tungah a hong kipia thute i dawngkik hiam? Koi bangin leitung mite muhna-ah “i pilna leh theihnate’ a kilang hiam?\n2. “Ahi zongin Topa na Pasian tungah citak na hih manin tuni dong a nungta na hi hi.” Eite in Topa tungah a citak dingin Aman in zawhthawh thu tawh hong kai lo ding hi. Mihingte tungah a manpha deihtel theihna a hong pia khin hi; Ama tungah a citak dingin i khensat ding hi. Tua khensatna i neih ciangin koi bangin Amah i zui a, lenkip i hiam?\n3. Sunday ni-a dotna ngaihsunkik in. Pasian thupiakte hemkhia ahih keileh behlap cih thu koi bangdan hi ding hiam? Adang tuamtuam om ding a, tuate lak panin Sabbath khel ding hanciamna leh adang i phawk loh a om thei ding hiam?